“Mma W’ani Nnyɛ Wo Totɔtotɔ, Na Mene Wo Nyankopɔn”—Yesaia 41:10 | Ɔwɛn-Aban Adesua\nƆwɛn-Aban—Nea Adesua Nsɛm Wom | January 2019\nKENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 1\n“Mma W’ani Nnyɛ Wo Totɔtotɔ, Na Mene Wo Nyankopɔn”\n“Nsuro efisɛ meka wo ho. Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo.”—YES. 41:10.\nDWOM 7 Yehowa, Yɛn Botan Kɛse\n1-2. (a) Asɛm a ɛwɔ Yesaia 41:10 no kaa onuawa bi a ne din de Yoshiko sɛn? (b) Saa asɛm no a Yehowa ma wɔkyerɛw too hɔ no, henanom na na ɛbɛboa wɔn?\nKRISTONI bea nokwafo bi a ne din de Yoshiko ante asɛmpa. Yoshiko dɔkota ka kyerɛɛ no sɛ aka abosome kakraa bi na wawu. Dɛn na Yoshiko yɛe? Ɔkaee kyerɛwsɛm bi a ɛda ne koma so pa ara; ɛno ne Yesaia 41:10. (Kenkan.) Yoshiko koma antu, na mmom ɔka kyerɛɛ dɔkota no sɛ, onsuro efisɛ Yehowa kura ne nsa mu. * Awerɛkyekyesɛm a ɛwɔ saa kyerɛwsɛm no mu boaa yɛn nuabea no ma ɔde ne ho too Yehowa so koraa. Yɛn nso, sɛ yehyia sɔhwɛ a emu yɛ den a, saa kyerɛwsɛm no betumi aboa yɛn na yɛn koma antu. Nea ɛbɛma yɛahu sɛnea saa kyerɛwsɛm no betumi aboa yɛn no, momma yenni kan nhwɛ nea enti a Onyankopɔn kaa saa asɛm no kyerɛɛ Yesaia.\n2 Yehowa maa Yesaia dii kan kyerɛw saa asɛm no de kyekyee Yudafo a akyiri yi na wɔde wɔn bɛkɔ nkoasom mu wɔ Babilon no werɛ. Nanso, ɛnyɛ Yudafo a na wɔwɔ nkoasom mu no nko ara nti na Yehowa ma wɔkyerɛw saa asɛm no sɛ ɛmmoa wɔn, na mmom ne nkurɔfo a wɔatena ase fi saa bere no besi nnɛ nyinaa nso ka ho. (Yes. 40:8; Rom. 15:4) Ɛnnɛ, yɛte “mmere a emu yɛ den” mu, na saa bere yi pa ara na yehia nkuranhyɛ a ɛwɔ Yesaia nhoma no mu sen bere biara.—2 Tim. 3:1.\n3. (a) Bɔhyɛ ahorow bɛn na ɛwɔ Yesaia 41:10 a ɛyɛ afe 2019 afe asɛm no? (b) Awerɛhyem a saa bɔhyɛ ahorow no ma yenya no, adɛn nti na yehia?\n3 Adesua yi mu no, Yehowa bɔhyɛ ahorow a ɛhyɛ gyidi den a ɛwɔ Yesaia 41:10 no, yebesusuw emu mmiɛnsa ho. Ɛno ni: (1) Yehowa bɛka yɛn ho, (2) ɔno ne yɛn Nyankopɔn, (3) ɔbɛboa yɛn. Ehia sɛ yenya saa awerɛhyem * yi, efisɛ sɛnea Yoshiko hyiaa sɔhwɛ no, yɛn nso yehyia sɔhwɛ wɔ yɛn asetena mu. Afei nso, esiane sɛ nneɛma bɔne sisi wɔ wiase yi mu nti, yehyia nsɛnnennen. Yɛn mu bi wɔ hɔ mpo a, aban ahorow a wɔyɛ den tu wɔn ani si yɛn so taa yɛn. Momma yensusuw saa bɔhyɛ mmiɛnsa no ho mmaako mmaako.\n“MEKA WO HO”\n4. (a) Awerɛhyem a edi kan a yebesusuw ho ne nea ɛwɔ he? (Hwɛ ase hɔ asɛm no nso.) (b) Dɛn na Yehowa aka a ɛma yehu sɛ odwen yɛn ho? (d) Onyankopɔn anom asɛm ka wo sɛn?\n4 Awerɛhyem a edi kan a Yehowa de ma yɛn ne sɛ: “Nsuro efisɛ meka wo ho.” * Yehowa de n’adwene si yɛn so, na ɔda ɔdɔ adi kyerɛ yɛn ma yehu sɛ ɔka yɛn ho. Yɛnhwɛ sɛnea ɔka ne komam asɛm kyerɛ yɛn. Yehowa ka sɛ: ‘Wosom bo m’ani so, midi wo ni, na medɔ wo.’ (Yes. 43:4) Biribiara nni amansan yi mu a ɛbɛtetew ɔdɔ a Yehowa wɔ ma wɔn a wɔsom no no mu; ɔfam yɛn ho denneennen. (Yes. 54:10) Ɔdɔ a Yehowa wɔ ma yɛn ne ayɔnkofa a ɛda yɛne no ntam no ma yenya akokoduru. Sɛnea Yehowa bɔɔ n’adamfo Abram (Abraham) ho ban no, saa ara na ɔbɛbɔ yɛn ho ban nnɛ. Yehowa ka kyerɛɛ no sɛ: “Nsuro, Abram. Meyɛ wo kyɛm.”—Gen. 15:1.\nSɔhwɛ biara a ɛte sɛ asubɔnten ne ogyaframa a yebehyia no, Yehowa bɛboa yɛn ama yɛafa mu (Hwɛ nkyekyɛm 5-6) *\n5-6. (a) Yɛyɛ dɛn hu sɛ Yehowa ani gye ho sɛ ɔbɛboa yɛn bere a yɛrehyia sɔhwɛ? (b) Dɛn na yebetumi asua afi Yoshiko asɛm no mu?\n5 Yenim sɛ Yehowa ani gye ho sɛ ɔbɛboa yɛn bere a yɛrehyia sɔhwɛ, efisɛ wahyɛ ne nkurɔfo bɔ sɛ: “Sɛ wutwa nsu a, medi w’akyi; wofa asubɔnten mu a, ɛremfa wo. Sɛ wonam ogya mu a, ɛrenhyew wo, na ogyaframa renhyew wo ho nhwi mpo.” (Yes. 43:2) Saa asɛm yi kyerɛ sɛn?\n6 Ɔhaw ahorow a ɛma asetena yɛ den no, Yehowa nhyɛɛ yɛn bɔ sɛ, sɛ ebi ba yɛn so a obeyi afi hɔ, na mmom ɔremma ɔhaw a ɛte sɛ “asubɔnten” mmu mfa yɛn so anaa ɔremma sɔhwɛ ahorow a ɛte sɛ “ogyaframa” mma yenhu amane afebɔɔ. Wahyɛ yɛn bɔ sɛ obedi yɛn akyi, na waboa yɛn ama ‘yɛafa’ saa ɔhaw no mu. Dɛn na Yehowa bɛyɛ? Sɛ ɛba mpo sɛ yebewu a, Yehowa bɛboa yɛn aka yɛn koma ato yɛn yam sɛnea ɛbɛyɛ a yɛbɛkɔ so adi nokware ama no. (Yes. 41:13) Yoshiko a yɛadi kan aka ne ho asɛm no hui sɛ saa asɛm no yɛ nokware. Yoshiko babea ka sɛ: “Akokoduru a Maame daa no adi no maa yɛn ho dwiriw yɛn pa ara. Yehui pa ara sɛ Yehowa kaa ne koma too ne yam. Maame kaa Yehowa ne ne bɔhyɛ ahorow ho asɛm kyerɛɛ wɔn a wɔyare ne wɔn a wɔhwɛ ayarefo no kosii sɛ owui.” Dɛn na yesua fi Yoshiko asɛm no mu? Onyankopɔn bɔhyɛ a ɛka sɛ “medi w’akyi” no, sɛ yegye di a, yɛn nso yebenya akokoduru na yɛayɛ den bere a yɛrehyia sɔhwɛ.\n“MENE WO NYANKOPƆN”\n7-8. (a) Awerɛhyem a ɛto so mmienu a yebesusuw ho ne nea ɛwɔ he, na ɛkyerɛ sɛn? (b) Adɛn nti na Yehowa ka kyerɛɛ Yudafo a na wɔwɔ nkoasom mu no sɛ: ‘Mma wɔn ani nnyɛ wɔn totɔtotɔ’? (d) Asɛm bɛn na ɛwɔ Yesaia 46:3, 4 a ɛbɛyɛ sɛ ɛmaa Onyankopɔn nkurɔfo koma tɔɔ wɔn yam?\n7 Yɛnhwɛ awerɛhyem a ɛto so mmienu a Yesaia kaa ho asɛm no. Ɔkyerɛwee sɛ: “Mma w’ani nnyɛ wo totɔtotɔ, na mene wo Nyankopɔn.” Yɛn ani a ɛnsɛ sɛ yɛma ɛyɛ yɛn totɔtotɔ no, ɛkyerɛ sɛn? Hebri kasa mu no, sɛ wɔka sɛ obi ani yɛ no “totɔtotɔ” a, ɛkyerɛ sɛ, “ɔnam a n’adwene yɛ no sɛ gyama asɛm kɛse bi rebɛto no” anaasɛ “ne yam hyehye no ma enti ɔretwitwa n’ani kurukuru.”\n8 Adɛn nti na Yehowa ka kyerɛɛ Yudafo a na wɔbɛkɔ nkoasom mu wɔ Babilon no sɛ ɛnsɛ sɛ wɔma ‘wɔn ani yɛ wɔn totɔtotɔ’? Efisɛ na Yehowa nim sɛ ehu bɛka nnipa a wɔte Babilon asase no so no. Dɛn na na ɛbɛma ehu aka wɔn? Ná Yudafo no bɛkɔ nkoasom mu mfe 70, na sɛ aka kakra ama aba awiei a, na Medo-Persia asraafo a wɔyɛ den bɛtow ahyɛ Babilon so. Medo-Persia asraafo na na Yehowa bɛma wɔagye ne nkurɔfo afi Babilon nkoasom mu. (Yes. 41:2-4) Saa bere no, sɛ Babilonfo ne aman foforo so nnipa hu sɛ wɔn atamfo reba wɔn so a, na wɔbɔ mmɔden sɛ wɔremma ehu nka wɔn. Enti na wɔkeka kyerɛ wɔn ho sɛ: “Hyɛ wo ho den.” Afei nso, na wɔyeyɛ ahoni pii de yɛ wɔn anyame, na na wɔhwɛ kwan sɛ saa anyame no bɛbɔ wɔn ho ban. (Yes. 41:5-7) Nanso, Yehowa asɛm a Yesaia kyerɛwee no kaa Yudafo a na wɔwɔ nkoasom mu no koma too wɔn yam sɛ: “Israel, [wonte sɛ aman a atwa wo ho ahyia] woyɛ m’akoa; . . . Mma w’ani nnyɛ wo totɔtotɔ, na mene wo Nyankopɔn.” (Yes. 41:8-10) Yɛnhyɛ no nsow sɛ Yehowa kaa sɛ: “Mene wo Nyankopɔn.” Yehowa kaa saa asɛm no maa n’asomfo anokwafo no nyaa awerɛhyem sɛ ne werɛ mfii wɔn; ɔda so ara yɛ wɔn Nyankopɔn, na wɔn nso da so ara yɛ ne man. Yehowa ka kyerɛɛ wɔn sɛ: ‘Me ara na meturu mo na magye mo.’ Akyinnye biara nni ho sɛ, saa asɛm a ɛma awerɛkyekye yi hyɛɛ Yudafo a na wɔwɔ nkoasom mu no den.—Kenkan Yesaia 46:3, 4.\n9-10. Adɛn nti na ɛnsɛ sɛ yɛbɔ hu? Fa mfatoho kyerɛkyerɛ mu.\n9 Ɛnnɛ, sɛnea nneɛma mu reyɛ den wɔ wiase no ama nkurɔfo a wɔatwa yɛn ho ahyia ani ayɛ wɔn totɔtotɔ sen bere biara. Nokwasɛm ne sɛ, ɔhaw a ɛwɔ wiase no, yɛn nso, ebi ka yɛn. Nanso, ɛnsɛ sɛ yɛbɔ hu. Yehowa ka kyerɛ yɛn sɛ: “Mene wo Nyankopɔn.” Adɛn nti na saa asɛm yi betumi aka yɛn koma ato yɛn yam?\n10 Yɛnhwɛ mfatoho yi: Jim ne Ben te wimhyɛn bi a mframa a ano yɛ den rewosow no mu. Bere a mframa no de wimhyɛn no rekɔ soro ba fam no, wɔtee nne bi wɔ akasam so sɛ: “Obiara mmɔ bɛlt a ɛwɔ akongua a ɔte so ho no. Mframa no bɛkɔ so awosow yɛn kakra.” Wei maa Jim koma tui pa ara. Nanso, nea ɔreka wimhyɛn no de kaa ho sɛ: “Mommma mo yam nnhyehye mo. Me a me ne mo rekasa yi, me na mereka wimhyɛn no.” Ɔkaa saa no, Jim wosow ne ti kaa sɛ, “Awerɛhyem bɛn ni?” Nanso, Jim hui sɛ Ben de, ne yam nhyehye no koraa. Jim bisaa no sɛ: “Adɛn nti na wo de, hwee nhaw wo saa?” Ben serewee, na ɔkaa sɛ: “Efisɛ minim nea ɔreka wimhyɛn no yiye. Ɔyɛ me papa!” Afei Ben kaa sɛ: “Ma menka me papa ho asɛm nkyerɛ wo. Migye di sɛ, sɛ meka ne ho asɛm kyerɛ wo na wuhu sɛnea onim wimhyɛn ka pa ara a, wo nso wo koma bɛtɔ wo yam.”\n11. Nnipa mmienu a wɔte wimhyɛn mu ho mfatoho no, dɛn na yebetumi asua afi mu?\n11 Dɛn na yebetumi asua afi saa mfatoho no mu? Yɛn nso, hwee nhaw yɛn te sɛ Ben efisɛ yenim yɛn soro Agya Yehowa yiye. Yenim sɛ ɔhaw biara a ɛte sɛ ahum a yebehyia wɔ nna a edi akyiri yi mu no, ɔbɛboa yɛn ama yɛafa mu dwoodwoo. (Yes. 35:4) Yɛwɔ Yehowa mu ahotoso, enti bere a ehu akyekyere wiase no, yɛn de, yebetumi aka yɛn koma ato yɛn yam. (Yes. 30:15) Afei nso, sɛ yɛka nea enti a yɛwɔ Onyankopɔn mu ahotoso kyerɛ afoforo a, na yɛresuasua Ben. Yɛyɛ saa a, wɔn nso betumi anya awerɛhyem sɛ nsɛnnennen biara a wobehyia no, Yehowa bɛboa wɔn.\n‘MƐHYƐ WO DEN NA MABOA WO’\n12. (a) Awerɛhyem a ɛto so mmiɛnsa a yebesusuw ho no, ɛno ne nea ɛwɔ he? (b) Yehowa “basa” a Bible ka ho asɛm no kae yɛn asɛm bɛn?\n12 Yɛnhwɛ awerɛhyem a ɛto so mmiɛnsa a Yesaia kaa ho asɛm no. Ɔkyerɛwee sɛ: “Mɛhyɛ wo den. Mɛboa wo.” Ná Yesaia adi kan aka sɛnea Yehowa bɛhyɛ ne nkurɔfo den ho asɛm. Ɔkaa sɛ: “Yehowa bɛba sɛ ɔhoɔdenfo, na ne basa bedi tumi ama no.” (Yes. 40:10) Bible taa de asɛmfua “basa” gyina hɔ ma tumi. Enti, Bible ka sɛ Yehowa “basa bedi tumi” a, ɛkae yɛn sɛ Yehowa tumi sõ. Ɔde n’ahoɔden a enni ano boaa n’asomfo a wɔtenaa ase tete no twitwa gyee wɔn. Ɛnnɛ nso, ɔkɔ so hyɛ wɔn a wɔde wɔn ho to no so den, na ɔbɔ wɔn ho ban.—Deut. 1:30, 31; Yes. 43:10.\nAkode biara nni hɔ a nkurɔfo betumi de ako atia Yehowa basa a ɛyɛ den a ɔde bɔ yɛn ho ban no (Hwɛ nkyekyɛm 12-16) *\n13. (a) Yehowa ahyɛ yɛn bɔ sɛ ɔbɛhyɛ yɛn den. Bere bɛn pa ara na odi saa bɔhyɛ no so? (b) Bɔhyɛ bɛn na ɛhyɛ yɛn den na ɛma yenya ahotoso?\n13 Bere a atamfo retaa yɛn pa ara na Yehowa di ne bɔhyɛ yi so. Yehowa ka sɛ: “Mɛhyɛ wo den.” Ɛnnɛ, wokɔ wiase no afã bi a, yɛn atamfo rebɔ mmɔden pa ara sɛ wɔbɛma yɛagyae asɛnka adwuma no anaa wɔabara yɛn ahyehyɛde no. Ɛba saa mpo a, yennwinnwen ɔhaw a ɛte saa ho mmoro so. Yehowa ahyɛ yɛn bɔ bi; ɛhyɛ yɛn den, na ɛma yenya ahotoso. Bɔhyɛ no ni: “Akode biara a wɔbɛyɛ de aba wo so no renyɛ yiye.” (Yes. 54:17) Saa asɛm no ma yɛkae nokwasɛm mmiɛnsa bi.\n14. Sɛ Onyankopɔn atamfo tow hyɛ yɛn so a, adɛn nti na ɛnyɛ yɛn nwonwa?\n14 Nea edi kan, esiane sɛ yɛyɛ Kristo akyidifo nti, yɛhwɛ kwan sɛ nkurɔfo bɛtan yɛn. (Mat. 10:22) Yesu ka too hɔ sɛ nkurɔfo bɛtaa n’asuafo denneennen wɔ nna a edi akyiri no mu. (Mat. 24:9; Yoh. 15:20) Nea ɛto so mmienu, Yesaia nkɔmhyɛ no bɔ yɛn kɔkɔ sɛ, ɛnyɛ ɔtan kɛkɛ na yɛn atamfo bɛtan yɛn; wɔde akode ahorow nso bɛba yɛn so. Akode no bi ne sɛ yɛn atamfo bɛfa anifere kwan so sɛ wɔbɛdaadaa yɛn, wɔbɛkata wɔn ani atwa atoro ato yɛn so, na wɔatu wɔn ani asi yɛn so ataa yɛn denneennen. (Mat. 5:11) Sɛ yɛn atamfo de akode a ɛte saa ba yɛn so a, Yehowa rensiw wɔn kwan. (Efe. 6:12; Adi. 12:17) Nanso, ɛnsɛ sɛ yesuro. Adɛn ntia?\n15-16. (a) Nokwasɛm a ɛto so mmiɛnsa a ɛsɛ sɛ yɛkae no, ɛno ne nea ɛwɔ he, na Yesaia 25:4, 5 foa wei so sɛn? (b) Wɔn a wɔko tia yɛn no, dɛn na Yesaia 41:11, 12 kyerɛ sɛ ɛbɛto wɔn?\n15 Yɛnhwɛ nokwasɛm a ɛto so mmiɛnsa a ɛsɛ sɛ yɛkae. Yehowa kaa sɛ “akode biara” a wɔde bɛba yɛn so “renyɛ yiye.” Sɛnea ɔfasu bɔ yɛn ho ban fi ahum a etumi sɛe ade ho no, saa ara na Yehowa bɔ yɛn ho ban fi “atirimɔdenfo hwenem mframa” ho. (Kenkan Yesaia 25:4, 5.) Yɛn atamfo rentumi nyɛ biribi a ɛbɛma yɛahu amane afebɔɔ.—Yes. 65:17.\n16 Bio nso, ahotoso a yɛwɔ wɔ Yehowa mu no, ɔhyɛ mu den, efisɛ wakyerɛ nea ɛbɛto wɔn a wɔn “bo afuw” yɛn no. (Kenkan Yesaia 41:11, 12.) Sɛ yɛn atamfo ko tia yɛn denneennen anaa ɔko no mu yɛ den sɛ dɛn ara mpo a, ade baako pɛ na ebefi mu aba: Onyankopɔn atamfo nyinaa “betwam akɔ na wɔn ase atɔre.”\nSƐNEA YƐHYƐ YEHOWA MU AHOTOSO A YƐWƆ NO MU DEN\nSɛ yɛkenkan Yehowa ho asɛm wɔ Bible mu daa a, yebetumi ahyɛ ne mu ahotoso a yɛwɔ no mu den (Hwɛ nkyekyɛm 17-18) *\n17-18. (a) Sɛ yɛkenkan Bible a, sɛn na ɛbɛhyɛ Onyankopɔn mu ahotoso a yɛwɔ no mu den? Ma ɛho nhwɛso. (b) Sɛ yedwinnwen afe 2019 afe asɛm no ho a, ɛbɛboa yɛn sɛn?\n17 Sɛ yehu Yehowa yiye a, yɛhyɛ ne mu ahotoso a yɛwɔ no mu den. Ɔkwan baako pɛ a yebetumi afa so ahu Onyankopɔn yiye ne sɛ yɛbɛtɔ yɛn bo ase akenkan Bible na yɛadwinnwen nea yɛkenkan no ho. Sɛnea Yehowa bɔɔ ne nkurɔfo ho ban tete no, ɛho kyerɛwtohɔ a edi mũ wɔ Bible mu. Saa kyerɛwtohɔ no ma yenya ahotoso sɛ Yehowa bɛhwɛ yɛn nnɛ.\n18 Yɛnhwɛ mfatoho bi a ɛka koma a Yesaia de kyerɛɛ sɛnea Yehowa bɔ yɛn ho ban. Ɔkaa sɛ Yehowa yɛ oguanhwɛfo, ɛnna Onyankopɔn asomfo yɛ nguammaa. Yesaia kaa Yehowa ho asɛm sɛ: “Ɔbɛma ne nguammaa so wɔ ne basa so na waturu wɔn ne kokom.” (Yes. 40:11) Sɛ yehu sɛ Yehowa de ne basa a ɛyɛ den no ato yɛn kɔn mu a, yɛte nka sɛ yɛwɔ ahobammɔ, enti yensuro. Sɛ yehyia sɔhwɛ mpo a, nea ɛbɛboa yɛn na yɛn koma antu no, akoa nokwafo ne ɔbadwemma no apaw Yesaia 41:10 sɛ afe 2019 afe asɛm. Ɛka sɛ: “Mma w’ani nnyɛ wo totɔtotɔ, na mene wo Nyankopɔn.” Dwinnwen saa asɛm a ɛma yenya awerɛhyem no ho. Ɛbɛhyɛ wo den ama woatumi agyina nsɛnnennen a ɛreba no ano.\nSƐN NA AWERƐHYEM A YEHOWA DE MA YI HYƐ WO DEN?\n“Meka wo ho.”\n“Mene wo Nyankopɔn.”\n‘Mɛhyɛ wo den na maboa wo.’\nDWOM 38 Ɔbɛma Woayɛ Den\n^ nky. 5 Afe 2019 afe asɛm a wɔapaw ama yɛn no bɛma yɛahu nneɛma mmiɛnsa nti a sɛ nneɛma bɔne sisi wɔ wiase anaa yɛn asetenam mpo a, ɛnsɛ sɛ yɛbɔ hu. Adesua yi bɛma yɛahu saa nneɛma no, na aboa yɛn na yɛn ani anyɛ yɛn totɔtotɔ. Afei nso, ɛbɛma yɛde yɛn ho ato Yehowa so kɛse. Dwinnwen afe asɛm no ho. Sɛ wubetumi a, kyere gu wo tirim. Ɛbɛhyɛ wo den ama woatumi agyina nsɛnnennen a wubehyia ano.\n^ nky. 1 Hwɛ July 2016, Ɔwɛn-Aban, kr. 18.\n^ nky. 3 ASƐM BI MU NKYERƐKYERƐMU: Awerɛhyem yɛ nokwasɛm anaa ɛbɔ a obi hyɛ sɛ asɛm bi bɛbam ɔkwan biara so. Awerɛhyem a Yehowa de ma yɛn no betumi aboa yɛn na sɛ ɛba sɛ yehyia ɔhaw wɔ yɛn asetenam a, dadwen ammu amfa yɛn so.\n^ nky. 4 Asɛm a ɛne “Nsuro” pue mprɛnsa wɔ Yesaia 41:10, 13, ne 14. Saa kyerɛwnsɛm no taa de asɛmfua ‘me’ (a egyina hɔ ma Yehowa) di dwuma. Adɛn nti na Yehowa maa Yesaia de asɛmfua ‘me’ dii dwuma mpɛn pii? Ná ɔpɛ sɛ osi nokwasɛm titiriw bi so dua; ɛne sɛ Yehowa nkutoo na yɛde yɛn ho to no so a, ehu biara a aka yɛn no, ano betumi abrɛ ase.\n^ nky. 52 MFONI HO NKYERƐKYERƐMU: Abusua bi mufo rehyia sɔhwɛ: adwumam, yare, asɛnka mu, ne sukuu mu.\n^ nky. 54 MFONI HO NKYERƐKYERƐMU: Polisifo akɔtow ahyɛ Adansefo bi a wɔahyia wɔ fie bi mu so, nanso anuanom no mmɔɔ hu.\n^ nky. 56 MFONI HO NKYERƐKYERƐMU: Abusua Som a yɛyɛ no daa hyɛ yɛn den ma yegyina nsɛnnennen ano.\nYi Yehowa Ayɛ Wɔ Asafo Mu\nWobɛyɛ Dɛn Abɔ Wo Koma Ho Ban?\nNea Nhyiam Tiawa Bi Ma Yehu Fa Ɔsoro Hene Bi Ho\nSuban a Ɛma Yɛkɔ Yɛn Nhyiam Ahorow\nAkwankyerɛ Kuw No Muni Foforo\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM January 2019\nƆWƐN-ABAN—NEA ADESUA NSƐM WOM January 2019


Hesekiel 45 | Intanɛt So Bible| Wiase Foforɔ Nkyerɛaseɛ\n45 “‘Na sɛ morekyɛ asase no sɛ mo agyapade a,+ muntwa bi mma Yehowa sɛ ntoboa,+ asase no fã a ɛyɛ kronkron.+ Ne ntwemu nyɛ basafa mpem aduonu anum, na ne tɛtrɛtɛ nyɛ mpem du.+ Ɛbɛyɛ kronkron afa n’ahye nyinaa so. 2 Na eyi mu na kronkronbea no befi; ne ntwemu ne ne tɛtrɛtɛ nyinaa bɛyɛ ahanum ahanum—ɛyɛ ahinanan.+ Na ne mfikyisase a mmoa bedidi so bɛyɛ basafa aduonum wɔ ɔfã biara.+ 3 Munsusuw asase a ne ntwemu yɛ basafa mpem aduonu anum na ne tɛtrɛtɛ yɛ mpem du mfi nea moatwa no mu, na ɛhɔ na wɔde kronkronbea no besi, akronkronne mu ade kronkron no.+ 4 Ɛbɛyɛ asase no mu beae kronkron ama asɔfo no,+ wɔn a wɔba Yehowa anim bɛsom+ wɔ kronkronbea hɔ no. Ɛhɔ na wɔde wɔn adan besisi, na ɛbɛyɛ beae kronkron ama kronkronbea no. 5 “‘Ne ntwemu bɛyɛ mpem aduonu anum na ne tɛtrɛtɛ ayɛ mpem du.+ Ɛbɛyɛ Lewifo a wɔsom wɔ Fie hɔ no dea. Na wobenya adidibea aduonu.+ 6 “‘Na muntwa asase a ne tɛtrɛtɛ yɛ mpemnum na ne ntwemu yɛ mpem aduonu anum mma kurow no sɛ ntoboa kronkron.+ Na ɛno bɛyɛ Israel fie nyinaa dea. 7 “‘Na obirɛmpɔn no de bɛda ntoboa kronkron no ne kurow no benkum ne ne nifa,+ ntoboa kronkron no ne kurow no nkyɛn, asase a ɛda atɔe fam kɔ atɔe ne nea ɛda apuei fam kɔ apuei no. Na ne tenten ne mmusua mmusua no de bɛyɛ pɛ, fi atɔe hye so kosi apuei hye so.+ 8 Na asase yi bɛyɛ n’agyapade wɔ Israel. Na m’abirɛmpɔn rentan me man ani bio,+ na wɔde asase no bɛma Israel fie sɛnea wɔn mmusua te.’+ 9 “Nea Awurade Tumfoɔ Yehowa aka ni, ‘Ayɛ yiye, Israel abirɛmpɔn!’+ “‘Munnyae amimdi ne nsisi,+ na mummu atɛntrenee nni asɛntrenee.+ Munyi mo apoobɔ mfi me man so,’+ Awurade Tumfoɔ Yehowa asɛm ni. 10 ‘Momfa nsenia, efa susude, ne bat susuhina a ɛteɛ nsusuw ade.+ 11 Momma efa ne bat susuhina nyɛ pɛ, na bat susuhina nyɛ homar nkyem du mu biako, na homar nkyem du mu biako nyɛ efa biako;+ homar dodow nyɛ saa ara. 12 Na dwetɛbona+ nyɛ gerah aduonu;+ na nnwetɛbona aduonu, nnwetɛbona aduonu anum, ne nnwetɛbona dunum nyɛ mane biako mma mo.’ 13 “‘Na eyi ne ntoboa a momfa mmra: Momfa awi efa nkyem asia mu biako mfi homar biako mu, na momfa atoko nso efa nkyem asia mu biako mfi homar biako mu; 14 na ngo no nso, momfa bat susuhina nsusuw. Bat yɛ kor nkyem du mu biako. Na bat du yɛ homar biako, efisɛ bat du yɛ homar biako. 15 Munyi oguan biako mfi nguankuw no mu, kyerɛ sɛ oguan biako mfi Israel mmoa ahanu biara mu.+ Na wɔmfa eyinom mmɔ aduan afɔre+ ne ɔhyew afɔre+ ne asomdwoe afɔre,+ na wɔmfa mpata mma wɔn,’+ Awurade Tumfoɔ Yehowa asɛm ni. 16 “‘Asase no sofo nyinaa de ntoboa+ yi bɛma Israel obirɛmpɔn no.+ 17 Sɛ Israel fie redi afahyɛ+ anaa ɔsram foforo+ anaa homeda+ anaa nnapɔnna+ biara a, obirɛmpɔn+ no na ɔde ɔhyew afɔre+ ne aduan afɔre+ ne nsã afɔre+ ho nneɛma bɛma. Ɔno na ɔde bɔne ho afɔre ne aduan afɔre ne ɔhyew afɔre ne asomdwoe afɔre ho nneɛma bɛma ma wɔde apata ama Israel fie.’ 18 “Nea Awurade Tumfoɔ Yehowa aka ni, ‘Ɔsram a edi kan no da a edi kan no, fa nantwinini kumaa a dɛm nni ne ho+ dwira kronkronbea no ho.+ 19 Na ɔsɔfo no mfa aboa a wɔde bɔɔ bɔne ho afɔre no mogya no bi nyɛ Fie no apongua+ ho ne afɔremuka no mfomfamho no ntwea anan+ no so ne mfinimfini hɔ adiwo no pon ho. 20 Na saa ara na wobɛyɛ ɔsram no da a ɛto so ason no, efisɛ ebia na obi adi mfomso+ esiane n’ani a ɛnna ne ho so anaa osuahu a onni nti, na mompata mma Fie no.+ 21 “‘Ɔsram a edi kan no da a ɛto so dunan no, munni twam+ no. Ɛyɛ nnanson afahyɛ a mubedi paanoo a mmɔkaw nnim.+ 22 Saa da no, obirɛmpɔn no mfa nantwinini kumaa mmra mma wɔmmɔ bɔne ho afɔre mma ɔno ne ɔman no.+ 23 Na nnanson afahyɛ+ no nyinaa ɔmfa anantwinini nkumaa ason ne adwennini ason a dɛm nni wɔn ho mmra mma wɔmfa mmɔ ɔhyew afɔre mma Yehowa da biara, nnanson;+ na wɔmfa ɔpapo nso mmɔ bɔne ho afɔre da biara.+ 24 Na ɔmfa esiam efa biako nka nantwinini kumaa no ho, na ɔmfa efa biako nso nka odwennini no ho mmɔ aduan afɔre, na efa biara nso ɔmfa ngo hin biako nka ho.+ 25 “‘Na ɔsram a ɛto so ason no da a ɛto so dunum wɔ afahyɛ+ bere no mu no, ɔmfa nea ɔde bae nnanson+ no ara bi mmra, te sɛ bɔne ho afɔre, ne ɔhyew afɔre, ne aduan afɔre, ne ngo.’”


24 “Dɛn nti na ade nyinaa so Tumfoɔ no nhyɛɛ atemmu bere ntoo hɔ,+Na wɔn a wonim no nso nhuu ne nna?+ 2 Ebinom piapia ahye;+Wohwim mmoakuw, na wɔyɛn wɔn. 3 Wɔpam nnyanka mfurum;Wogye okunafo nantwi awowa.+ 4 Wopia ohiani fi kwan so;+Asase so mmɔborɔni nso de ne ho hintaw. 5 Hwɛ! Sɛnea sare so afurum+ nenam no,Saa na ofi adi kɔ ne nnwuma so kɔpɛ aduan.Na anhwea pradada so na onya aduan ma ne mmarimaa. 6 Mfuw mu na otwa mmoa aduan,Na nnebɔneyɛfo bobeturo mu na ɔfom nnɔbae ase. 7 Ɔde adagyaw na ɛda, onni ntama,+Na hwee nkata ne ho wɔ awɔw+ mu. 8 Mmepɔw so osutɔ kɛse fɔw no,Na guankɔbea a enni hɔ nti,+ ɔbotan ho na ɔfam. 9 Wohwim nnyanka fi nufu ano,+Na nea efura mmɔborɔni nso, wogye no awowa.+ 10 Ɔnenam adagyaw mu, onni ntama,Na ɔkɔm a ɛde no nti, ɔsoasoa mmɛtem a aka ase.+ 11 Abo ntam na ɔte awiabere;Otiatia nsã-kyi-amoa mu, nanso osukɔm de no.+ 12 Kurow no mu na wɔn a wɔrewu no si apini ma wɔte wɔ akyi hɔ,Na wɔn a wɔapirapira wɔn nso akra teɛm hwehwɛ mmoa;+Nanso Onyankopɔn de, ɛmfa no ho.+ 13 Abɔnefo atew atua atia hann;+Wɔanhu n’akwan,Na wɔantena n’atempɔn so. 14 Owudifo sɔre awiabere,Okum mmɔborɔni ne ohiani;+Na edu anadwo a, ɔdan ɔkorɔmfo.+ 15 Ɔwaresɛefo aniwa de,+ nea ɛtwɛn ara ne sɛ esum beduru anwummere,+Ɔka sɛ: ‘Aniwa biara renhu me!’+Na ɔde nkataanim kata n’anim. 16 Ɔkorɔmfo tutu nkurɔfo dan ase anadwo;Ɔto ne ho pon mu awiabere.Onhu hann da.+ 17 Anɔpa ayɛ sɛ sum kabii+ ama no,Efisɛ onim sɛ esum kabii mu ahude betumi aba mpofirim. 18 Nsu twe no kɔ ntɛmntɛm.Wɔbɛdome n’asase a ɔte so wɔ wiase.+Ɔrennan nkɔ bobeturo mu. 19 Ɔhyew ne ɔpɛ hwim sukyerɛmma nsu kɔ;Saa na Adamoa* yɛ wɔn a wɔyɛ bɔne!+ 20 Awotwaa werɛ befi no, na mmoawa betu agu no so adi ne nam,+Wɔrenkae no bio.+Na amumɔyɛ bebubu sɛ dua.+ 21 Obonin a ɔnwo mpo, ɔyɛ no basabasa,Na okunafo+ nso, ɔnyɛ no yiye. 22 Onyankopɔn de ne tumi bɛtwe ahoɔdenfo akɔ;Wɔbɛsɔre, na wonnim nea wɔn nkwa bɛyɛ. 23 Ɔbɛma wɔanya ahotoso+ na wɔahyɛ wɔn ho den;Na n’aniwa bɛhwɛ wɔn akwan.+ 24 Wodu nea ɛkorɔn, na ɛyɛ kakra pɛ, na wonni hɔ bio,+Wɔbɛbrɛ wɔn ase;+ wɔbɛpempan wɔn sɛnea wɔyɛ obiara no,Na wobetwa wɔn agu sɛ awi mmɛtem. 25 Enti hena na ɔbɛka sɛ meyɛ ɔtorofoAnaa ɔbɛka sɛ nea mereka yi yɛ nsɛnhunu?”


Leviticus 13 | Intanɛt So Bible| Wiase Foforɔ Nkyerɛaseɛ\nAkwankyerɛ a ɛfa kwata ho (1-46)\nKwata a ɛtotɔ ataade mu (47-59)\n13 Yehowa toaa so ka kyerɛɛ Mose ne Aaron sɛ: 2 “Sɛ biribi tɔ obi honam* ani na ɛhyɛ nsu anaa ɛhɔ twintwam anaa ɛsoa na edidi ne honam mu ma ɛbɛyɛ sɛ kwata*+ a, ɛsɛ sɛ wɔde no ba ɔsɔfo Aaron anaa ne mma a wɔyɛ asɔfo no mu baako anim.+ 3 Ɛsɛ sɛ ɔsɔfo no hwɛ yare a ayɛ ne honam ani no. Sɛ nwi a ɛwɔ baabi a ɛhɔ asoa no ayɛ fitaa na ɛte sɛ nea ade a ahon no no adidi kɔ ne honam mu a, ɛnde ɛyɛ kwata. Ɔsɔfo no nhwɛ na ɔnkyerɛ sɛ ne ho ntew. 4 Nanso sɛ baabi a asoa no yɛ fitaa na ennidi nkɔɔ ne honam mu na ɛhɔ nwi nyɛɛ fitaa a, ɔsɔfo no mfa onii no nkutoo nkosie baabi nnanson.+ 5 Ɛda a ɛto so ason no ɔsɔfo no nhwɛ no, na sɛ ohu sɛ nea ayɛ no no, nea ɛte ara na ɛte, na sɛ ɛntrɛwee ne honam mu a, ɛnde ɔsɔfo no nsan mfa no nsie nnanson. 6 “Ɛda a ɛto so ason no, ɔsɔfo no nsan nhwɛ no, na sɛ nea atɔ ne ho no ahyew na ɛntrɛwee ne honam ani a, ɛnde ɔsɔfo no nkyerɛ sɛ ne ho tew.+ Ɛyɛ ntwintwamee bi kɛkɛ. Ma onii no nhoro n’ataade na ne ho ntew. 7 Na sɛ ɔsɔfo no kyerɛ sɛ ne ho tew na akyiri yi ntwintwamee* no trɛw wɔ ne honam ani a, ɔnsan mmra ɔsɔfo no anim bio.* 8 Ma ɔsɔfo no nhwɛ, na sɛ atrɛw wɔ ne honam ani a, ɛnde ɔnkyerɛ sɛ ne ho ntew. Ɛyɛ kwata.+ 9 “Sɛ kwata yɛ obi a, wɔmfa no mmra ɔsɔfo no anim. 10 Ɔsɔfo no nhwɛ,+ na sɛ ohu sɛ nsoa fitaa bi asi ne honam ani na ɛhɔ nwi ayɛ fitaa, na baabi a asoa no apae ayɛ kuru+ a, 11 ɛyɛ kwatanini na ayɛ ne honam ani; ɔsɔfo no nkyerɛ sɛ ne ho ntew. Ɛnsɛ sɛ ɔde no kosie,+ efisɛ ne ho ntew. 12 Na sɛ ɔsɔfo no hwɛ na ohu sɛ kwata no apue afi were no mu na akata onii no honam nyinaa, efi ne tirim kosi ne nan ase, 13 na ɔsɔfo no hu sɛ kwata no akata ne honam nyinaa a, ɛsɛ sɛ obu onii no sɛ ne ho tew.* Ne nyinaa adan fitaa, enti ne ho tew. 14 Nanso sɛ ɛyɛ kuru a, ne ho rentew. 15 Sɛ ɔsɔfo no hu sɛ ayɛ kuru a, ɔnkyerɛ sɛ ne ho ntew.+ Ekuru no ho ntew. Ɛyɛ kwata.+ 16 Na sɛ kuru no wu na ɛhɔ san yɛ fitaa a, ɔnsan nkɔ ɔsɔfo no hɔ. 17 Ɔsɔfo no nhwɛ no,+ na sɛ baabi a ɛyɛɛ kuru no adan fitaa a, ɛnde na onii no ho tew, enti ɔsɔfo no nkyerɛ sɛ ne ho tew. 18 “Sɛ pɔmpɔ bɔ obi na ɛkɔ, 19 na sɛ biribi fitaa bi besi pɔmpɔ no ananmu anaa ɛhɔ soa yɛ fitaa na anim dodow kakra a, ɔmfa ne ho nkɔkyerɛ ɔsɔfo no. 20 Sɛ ɔsɔfo no hwɛ+ na ayɛ te sɛ nea adidi kɔ honam no mu, na ɛhɔ nwi ayɛ fitaa a, ɔsɔfo no nkyerɛ sɛ ne ho ntew. Ɛyɛ kwata na apue afi pɔmpɔ no mu. 21 Nanso sɛ ɔsɔfo no hwɛ na wanhu nwi fitaa biara wɔ hɔ, na nea ahon no no nso nnidi nkɔɔ honam no mu na ahyew a, ɔsɔfo no mfa ɔno nkutoo nkosie baabi nnanson.+ 22 Na sɛ efi ase trɛw wɔ ne honam ani a, ɔsɔfo no nkyerɛ sɛ ne ho ntew. Ɛyɛ yare. 23 Nanso sɛ nea atɔ ne ho no antrɛw a, ɛnde ɛyɛ baabi a na pɔmpɔ no wɔ ara na ɛhɔ asoa. Ɔsɔfo no nkyerɛ sɛ ne ho tew.+ 24 “Sɛ nso obi hyehye na kuru no anwu anwie na sɛ ɛhɔ soa ma anim dodow anaa ɛho nyinaa yɛ fitaa a, 25 ɔsɔfo no nhwɛ. Sɛ ɛba sɛ ɛhɔ nwi adan fitaa na ɛte sɛ nea nsoa no adidi kɔ ne honam mu a, ɛyɛ kwata na apue afi kuru no mu. Ɔsɔfo no nkyerɛ sɛ ne ho ntew, efisɛ kwata ayɛ no. 26 Nanso sɛ ɔsɔfo no hwɛ na wanhu nwi fitaa biara wɔ baabi a nsoa no wɔ, na sɛ ennidi nkɔɔ honam no mu na ahyew a, ɛnde ɔsɔfo no mfa ɔno nkutoo nkosie baabi nnanson.+ 27 Ɛda a ɛto so ason no, ɔsɔfo no nhwɛ no. Sɛ ohu sɛ ampa ara atrɛw wɔ ne honam ani a, ɔsɔfo no nkyerɛ sɛ ne ho ntew. Ɛyɛ kwata. 28 Nanso sɛ ɛhɔ te sɛ nea ɛte na ɛntrɛwee ɔhonam no mu na ahyew a, ɛkyerɛ sɛ ɛhɔ na asoa kɛkɛ. Ɔsɔfo no nkyerɛ sɛ ne ho tew, efisɛ ɛhɔ na asoa. 29 “Sɛ biribi tɔ ɔbarima anaa ɔbea bi ti ho anaa n’abogye ho a, 30 ɛsɛ sɛ ɔsɔfo no hwɛ.+ Sɛ ɛte sɛ nea adidi kɔ ne honam mu na ɛhɔ nwi no adodow na bebree atutu a, ɔsɔfo no nkyerɛ sɛ ne ho ntew. Ɛyɛ yare na ayɛ ne ti ase anaa n’abogye. Kwata na ayɛ ne ti ho anaa n’abogye. 31 Nanso sɛ ɔsɔfo no hwɛ na ohu sɛ yare no nnidi nkɔɔ honam no mu na nwi tuntum biara nni hɔ a, ɛnde ɔsɔfo no mfa onii no nkutoo nkosie baabi nnanson.+ 32 Ɛda a ɛto so ason no, ɔsɔfo no nsan nhwɛ yare no, na sɛ nea atɔ ne ho no ntrɛwee, na sɛ nwi no nnodowee, na yare no nnidi nkɔɔ honam no mu a, 33 ɛnde onii no nyi ne ti anaa n’abogyesɛ, nanso ɛnsɛ sɛ oyi baabi a ade atɔ no. Ma ɔsɔfo no mfa onii no nkosie baabi nnanson bio. 34 “Afei da a ɛto so ason no, ɔsɔfo no nsan nhwɛ baabi a yare no wɔ no. Sɛ yare a aka ne ti ne n’abogye no ntrɛwee na sɛ ennidi nkɔɔ ne honam mu a, ɛnde ɔsɔfo no nkyerɛ sɛ ne ho tew. Ɔnhoro n’ataade na ne ho ntew. 35 Nanso sɛ ɔsɔfo no ka sɛ ne ho tew na akyiri yi, yare no trɛw wɔ ne honam ani a, 36 ɔsɔfo no nsan nhwɛ. Na sɛ ohu sɛ yare no atrɛw wɔ ne honam ani a, ɛho nhia sɛ ɔhwɛ sɛ ɛhɔ nwi no adodow; nea ɛkyerɛ ara ne sɛ ne ho ntew. 37 Nanso sɛ ɔhwɛ na ohu sɛ yare no ntrɛwee na nwi tuntum afuw wɔ hɔ a, ɛkyerɛ sɛ yare no kɔ. Ne ho tew, enti ɔsɔfo no nkyerɛ sɛ ne ho tew.+ 38 “Sɛ nsoa mfitamfitaa bi bɛtotɔ ɔbarima anaa ɔbea bi honam* ani a, 39 ɔsɔfo no nhwɛ.+ Sɛ ohu sɛ nsoa mfitamfitaa a atotɔ ne honam ani no ahyew kakra a, ɛkyerɛ sɛ nea atotɔ ne honam ani no nyɛ hu. Ne ho tew. 40 “Sɛ ɔbarima bi ti so pa a, ne ho tew. 41 Sɛ ne ti so apa fi ne moma so akosi n’apampam a, ne ho tew. 42 Nanso sɛ biribi fitaa a adodow bɛtɔ n’apampam a apa no anaa ne moma so a, ɛyɛ kwata na apue wɔ n’apampam anaa ne moma so. 43 Ɛsɛ sɛ ɔsɔfo no hwɛ no, na sɛ ohu sɛ nsoa fitaa a adodow na abɛtɔ n’apampam anaa ne moma so te sɛ kwata a ɛwɔ ne honam ani a, 44 ɔyɛ kwatani. Ne ho ntew. Nea abɛtɔ n’apampam anaa ne moma so nti, ɛsɛ sɛ ɔsɔfo no kyerɛ sɛ ne ho ntew. 45 Ɛsɛ sɛ nea kwata wɔ ne ho no suan n’ataade mu na ogyaw ne ti nwi saa ara. Afei ma ɔnkata ne mfemfem so na ɔnteɛm sɛ, ‘Me ho ntew, me ho ntew!’ 46 Nna a yare no wɔ ne ho nyinaa, ne ho rentew. Esiane sɛ ne ho ntew nti, ɔbɛtew ne ho akɔtena baabi wɔ asoɛe no akyi.+ 47 “Sɛ biribi a ayɛ sɛ kwata totɔ ataade a wɔde aboa nwi ayɛ anaa nea wɔde nwera ayɛ mu, 48 anaasɛ ɛtotɔ hama a wɔde nwene nwera anaa kuntu mu, anaasɛ ɛtotɔ aboa nhoma anaa biribi a wɔde nhoma ayɛ mu, 49 na sɛ biribi a ɛte sɛ akokɔsrade anaa biribi a ɛbere totɔ ataade, nhoma, hama, nwentama, anaa biribiara a wɔde nhoma ayɛ mu a, ɛyɛ kwata, na ɛsɛ sɛ wɔde kyerɛ ɔsɔfo no. 50 Ɔsɔfo no nhwɛ na ɔmfa ade a kwata wom no nsie nnanson.+ 51 Ɛda a ɛto so ason no, sɛ ohu sɛ kwata no atrɛw wɔ ataade, hama, nwentama, anaa nhoma mu (ɛmfa ho nea wɔde nhoma no yɛ) a, ɛyɛ kwata a etumi san, na ɛho ntew.+ 52 Ɛsɛ sɛ ɔhyew ataade, hama, nwentama anaa biribiara a wɔde nhoma ayɛ a kwata wom no, efisɛ ɛyɛ kwata a etumi san. Ɛsɛ sɛ wɔde ogya hyew. 53 “Nanso sɛ ɔsɔfo no hwɛ na ohu sɛ yare no ntrɛwee wɔ ataade, hama, nwentama, anaa biribiara a wɔde nhoma ayɛ no mu a, 54 ɔsɔfo no mma wɔnhoro ade a yare wom no na ɔnsan mfa nsie nnanson. 55 Sɛ wɔhoro no yiye na akyiri yi ɔsɔfo no hwɛ na sɛ mpo nea atotɔ mu no ntrɛwee nanso ɛnkɔe a, ɛho ntew. Ɛsɛ sɛ wohyew wɔ ogya mu, efisɛ yare no na awewe emu anaa akyi. 56 “Nanso sɛ wɔhoro no yiye na akyiri yi ɔsɔfo no hwɛ na ohu sɛ nea atotɔ mu no rekɔ a, ɔntew ɛhɔ mfi ataade, nhoma, hama, anaa nwentama no mu. 57 Nanso sɛ ɔsan hu wɔ ataade, hama, nwentama, anaa biribiara a wɔde nhoma ayɛ no mu baabi foforo biara a, ɛkyerɛ sɛ ɛretrɛw, enti biribiara a wobehu yare no wom no, fa ogya hyew.+ 58 Na sɛ wɔhoro ataade, hama, nwentama, anaa biribiara a wɔde nhoma ayɛ no wie na wohu sɛ nea atotɔ mu no afi mu a, wɔnsan nhoro bio na ama ɛho atew. 59 “Eyi ne mmara a ɛwɔ hɔ bere a kwata atotɔ ataade a wɔde aboa nwi ayɛ, nea wɔde nwera ayɛ, hama, nwentama, anaa biribiara a wɔde nhoma ayɛ mu no. Eyi na wɔde bɛkyerɛ sɛ ɛho tew anaa ɛho ntew.”\n^ Nt., “ne honam were.”\n^ Hebri asɛmfua a wɔkyerɛ ase “kwata” no kyerɛ nneɛma pii; ebetumi akyerɛ honam ani nyarewa ahorow a etumi san. Ebetumi nso ayɛ nneɛma a ɛtotɔ ntaade mu anaa adan ho.\n^ Anaa “nea atɔ ne ho.”\n^ Anaa “ne mprenu so.”\n^ Anaa “ne yare no nyɛ nsanyare.”\n^ Nt., “honam were.”


Marko 15 | Intanɛt So Bible| Wiase Foforɔ Nkyerɛaseɛ\nMarko Asɛmpa 15:1-47\nWɔde Yesu kogyinaa Pilato anim (1-15)\nWodii Yesu ho agoru wɔ baguam (16-20)\nWɔbɔɔ no asɛndua mu wɔ Golgota (21-32)\nYesu wui (33-41)\nWosiee Yesu (42-47)\n15 Na ahemanakye no ara, asɔfo mpanyin ne mpanyimfo ne akyerɛwfo no, kyerɛ sɛ, Sanhedrin no nyinaa, hyia faa adwene, na wɔkyekyeree Yesu nsa de no kɔe, na wɔde no kɔmaa Pilato.+ 2 Ɛnna Pilato bisaa no sɛ: “Wone Yudafo Hene no anaa?”+ Na obuaa no sɛ: “Wo ara na woreka.”+ 3 Na asɔfo mpanyin no kekaa nsɛm bebree guu no so. 4 Afei Pilato fii ase bisabisaa no nsɛm bio sɛ: “Wunni anoyi biara a wode bɛma?+ Hwɛ sɛnea wɔreka nsɛm bebree gu wo so.”+ 5 Nanso Yesu amma no mmuae biara bio, na ɛyɛɛ Pilato nwonwa.+ 6 Nea ɛte ne sɛ, edu afahyɛ biara a, na ogyaa nnipa a wogu afiase no baako ma wɔn; nea nkurɔfo no bɛka sɛ onnyaa no no, na wagyaa no.+ 7 Saa bere no, na obi a wɔfrɛ no Baraba ne nnipa bi a wɔasɔre atia aban gu afiase. Ná saa atuatewfo no nam wɔn atuatew no so adi awu. 8 Enti nnipadɔm no foro bae, na wofii ase srɛɛ Pilato sɛ ɔnyɛ nea ɔtaa yɛ ma wɔn no. 9 Pilato bisaa wɔn sɛ: “Mopɛ sɛ migyaa Yudafo Hene no ma mo anaa?”+ 10 Ná Pilato nim sɛ ahoɔyaw nti na asɔfo mpanyin no de no abrɛ no.+ 11 Nanso asɔfo mpanyin no tutu guu nnipadɔm no asom sɛ wɔmma onyi Baraba mmom mma wɔn.+ 12 Na Pilato san bisaa wɔn sɛ: “Ɛnde dɛn na menyɛ nea mofrɛ no Yudafo Hene no?”+ 13 Na wɔsan teɛteɛɛm sɛ: “Bɔ no asɛndua mu!”*+ 14 Na Pilato toaa so bisaa wɔn sɛ: “Adɛn? Bɔne bɛn na wayɛ?” Nanso wɔkɔɔ so teɛteɛɛm denneennen sɛ: “Bɔ no asɛndua mu!”*+ 15 Esiane sɛ na Pilato pɛ sɛ ɔsɔ nnipadɔm no ani nti, ogyaa Baraba maa wɔn; afei ɔma wɔhwee Yesu,+ na ɔde no maa wɔn sɛ wɔnkɔbɔ no asɛndua mu.+ 16 Na asraafo no de no fii hɔ kɔɔ adiwo hɔ, kyerɛ sɛ, amrado no fi hɔ; na wɔfrɛfrɛɛ asraafodɔm no nyinaa behyiae.+ 17 Na wɔhyɛɛ no ataade afasebiri, na wɔde nsɔe nwenee ahenkyɛw* de hyɛɛ no; 18 na wofii ase kyiaa no sɛ: “Asomdwoe nka wo, Yudafo Hene!”*+ 19 Afei nso, wɔde demmire* hwehwee ne tirim tetew ntasu guu no so, na wobuu nkotodwe kotow no. 20 Bere a wodii ne ho agoru wiei no, woyii ataade afasebiri no fii ne ho de n’ataade nguguso no hyɛɛ no. Na wɔde no kɔe sɛ wɔrekɔbɔ no asɛndua mu.+ 21 Bio nso, wɔhyɛɛ obi a ɔretwam, Kireneni Simon, Aleksandro ne Rufo papa, a ɔnam kwan so reba kurom hɔ sɛ ɔnsoa Yesu asɛndua* no.+ 22 Enti wɔde no baa baabi a wɔfrɛ hɔ Golgota, a sɛ wɔkyerɛ ase a, ɛkyerɛ “Tikora.”+ 23 Ɛha na wɔyɛe sɛ wɔbɛma no nsã* a wɔde kurobow* afra,+ nanso wannom. 24 Na wɔbɔɔ no asɛndua mu, na wɔbɔɔ ntonto kyɛɛ n’ataade nguguso mu huu nea ɛsɛ sɛ obiara fa.+ 25 Saa bere yi, na ɛyɛ dɔn a ɛto so abiɛsa;* saa bere no na wɔbɔɔ no asɛndua mu. 26 Na wɔkyerɛw nea enti a wɔretwe n’aso no sɛ: “Yudafo Hene No.”+ 27 Bio nso, wɔbɔɔ akorɔmfo werɛmfo baanu bi asɛndua mu kaa ne ho, baako wɔ ne nifa, ɛnna baako wɔ ne benkum.+ 28 *—— 29 Na wɔn a wɔretwam no kasa tiaa no. Wɔwosow wɔn ti,+ na wɔkae sɛ: “Ɔtwea! Ɛnyɛ wo na wokae sɛ wubedwiriw asɔrefi no agu na wode nnansa asi no?+ 30 Si fi asɛndua* no so, na gye wo ho.” 31 Asɔfo mpanyin ne akyerɛwfo no nso dii ne ho agoru saa ara. Wɔkae sɛ: “Ogyee nkurɔfo, nanso ontumi nnye ne ho!+ 32 Afei ma Kristo no, Israel Hene no, nsi mfi asɛndua* no so na yenhu na yennye no nni.”+ Wɔn a wɔbɔɔ wɔn asɛndua* mu kaa ne ho no mpo yeyaw no+ saa ara. 33 Bere a eduu dɔn a ɛto so asia* no, esum baa asaase no nyinaa so kosii dɔn a ɛto so akron.*+ 34 Na dɔn a ɛto so akron* no, Yesu de nne kɛse teɛɛm sɛ: “Eli, Eli, lama sabaktani?” Asekyerɛ ne sɛ: “Me Nyankopɔn, me Nyankopɔn, adɛn nti na woagyaw me?”+ 35 Na bere a wɔn a wogyinagyina hɔ no tee no, ebinom fii ase kae sɛ: “Hwɛ! Ɔrefrɛ Elia.” 36 Ɛnna obi tuu mmirika de sapɔw* kɔbɔɔ nsã* a emu kaw mu de tuaa demmire* ano, na ɔde kɔmaa no sɛ ɔnnom,+ na ɔkae sɛ: “Munnyaa no! Momma yɛnhwɛ sɛ Elia bɛba abeyi no asi fam anaa.” 37 Na Yesu teɛɛm denneennen, na owui.*+ 38 Na ntwamutam a ɛwɔ kronkronbea+ hɔ no mu tew abien fi soro besii fam.+ 39 Saa bere no, na ɔsraani panyin no gyina hɔ a n’ani tua Yesu. Bere a ohuu nsɛm a esisii, na afei ohui sɛ Yesu awu no, ɔkae sɛ: “Ampa ara, onipa yi yɛ Onyankopɔn Ba.”+ 40 Ná mmea bi nso gyinagyina akyirikyiri rehwɛ. Wɔn mu bi ne Maria Magdalene, ne Yakobo Kumaa ne Yose maame Maria, ne Salome+ 41 a na wɔtaa ne Yesu nantew som no+ bere a na ɔwɔ Galilea no, ɛne mmea foforo pii a wɔkaa ne ho kɔɔ Yerusalem no. 42 Ná adu anwummere, na esiane sɛ na ɛyɛ Ahoboaboa Da, kyerɛ sɛ, ɛda a edi Homeda anim nti, 43 Yosef a ofi Arimatea, Bagua* no muni a nkurɔfo bu no paa,* a na ɔno nso retwɛn Onyankopɔn Ahenni no bae. Ɔde akokoduru kɔɔ Pilato anim kɔsrɛe sɛ ɔmfa Yesu amu no mma no.+ 44 Ná Pilato ntumi nhu sɛ Yesu awu anaa, enti ɔfrɛɛ ɔsraani panyin no, na obisaa no sɛ Yesu awu anaa. 45 Bere a ɔte fii ɔsraani panyin no hɔ sɛ Yesu awu no, ɔde amu no maa Yosef. 46 Ɛnna Yosef tɔɔ nwera pa, na oyii no too hɔ de nwera pa no kyekyeree no, na ɔde no kɔtoo ɔda+ a watwa ato ɔbotan mu no mu; na opiaa ɔbo de twerii ɔda no ano.+ 47 Na Maria Magdalene ne Yose maame Maria kɔɔ so hwɛɛ faako a wɔde no ato no.+\n^ Anaa “Fa no sɛn dua so kum no!”\n^ Anaa “abotiri.”\n^ Anaa “Yudafo Hene, mo!”\n^ Ɛyɛ afifide bi a ɛwɔ nsu ho.\n^ Kyerɛ sɛ, bɛyɛ anɔpa nnɔn 9.\n^ Kyerɛ sɛ, bɛyɛ awia 12.\n^ Kyerɛ sɛ, bɛyɛ awia nnɔn 3.\n^ Ɛyɛ sapɔw bi a etumi nonom nsu.\n^ Anaa “oguu ahome a etwa to.”\n^ Anaa “Sanhedrin.\n^ Anaa “Bagua no muni a ɔyɛ onuonyamfo.”


Obi Ho Asɛm: Arthur Kuuku Emmanuel Lennox | Akan kasahorow\nWukuda. Ɛbɔ da 22, afe 2021\nAnokwale by GhanaThink, Memeneda. Ɔgyefuo da 13, afe 2021 - Wukuda. Ɛbɔ da 1, afe 2021. 𓀠 423\nObi Ho Asɛm\nArthur Lennox ne awoda no yɛee Wukuda. Oforisuo da 25, afe 1979.\nNe mbaatan yɛee Arthur Alexander na Arthur Stella.\nƆ nyaee nua-basia fɛwfɛw abiasa.\nƆ yɛee banyin adwenemutew.\nLennox yɛee kwankyerɛnyi papa.\n1999 mu, ɔ tuee kwan nye ne busua.\nLɛndɛn mu, ɔ hyɛee ase yɛ skuulwienyi.\nƆ yɛee adwuma afe pii.\n2009 mu, ɔ baee Gaana hɔ.\nArthur Lennox wuee Yawda. Ɔpɛnimba da 31, afe 2020 so.\n#obi ho asɛm #awoda #Lennox #Arthur #ne #baatan #Alexander #Stella #ɔ #wɔ #abiasa #fɛwfɛw #nua-basia #adwenemutew #banyin #papa #kwankyerɛnyi #mu #1999 #tu kwan #nye #busua #Lɛndɛn #hyɛ ase yɛ #skuulwienyi #yɛ adwuma #pii #afe #2009 #ba #hɔ #Gaana #wu #so


11 Ná ɔyarefo bi wɔ hɔ a ɔde Lasaro a ofi Betania, akuraa a na Maria ne ne nuabea Marta+ fi no. 2 Na ɛyɛ Maria a ɔde ngo huamhuam sraa Awurade+ na ɔde ne ti nhwi popaa ne nan ase+ no na ne nua Lasaro yare. 3 Enti ne nuabeanom too no nkra sɛ: “Awurade, hwɛ! nea wopɛ n’asɛm+ no yare.” 4 Nanso bere a Yesu tee no, ɔkae sɛ: “Saa ɔyare yi nyɛ owuyare, na mmom Onyankopɔn anuonyam ntia,+ nea ɛbɛyɛ na wɔnam so ahyɛ Onyankopɔn Ba no anuonyam.” 5 Na Yesu dɔ Marta ne ne nuabea ne Lasaro. 6 Nanso bere a ɔtee sɛ ɔyare no, ɔtenaa faako a ɔwɔ hɔ ara nnanu. 7 Afei eyi akyi no, ɔka kyerɛɛ asuafo no sɛ: “Momma yɛnkɔ Yudea bio.” 8 Asuafo no ka kyerɛɛ no sɛ: “Rabi,+ nnaano yi ara na Yudafo no pɛe sɛ wosiw wo abo,+ ɛnna worekɔ hɔ bio yi?” 9 Yesu buae sɛ: “Ɛnyɛ nnɔnhwerew dumien na ɛwɔ adekyee mu? Sɛ obi nantew awiabere+ a, onhintiw hwee, efisɛ ohu wiase hann. 10 Nanso sɛ obi nantew anadwo+ a, ohintiw, efisɛ onni hann mu.” 11 Ɔkaa eyinom, na ɛno akyi no, ɔka kyerɛɛ wɔn sɛ: “Yɛn adamfo Lasaro ada, na merekɔ hɔ akonyan no.”+ 12 Ɛnna asuafo no ka kyerɛɛ no sɛ: “Awurade, sɛ wada de a, ɛnde ne ho bɛyɛ no den.” 13 Yesu de, na ne wu ho asɛm na ɔreka. Nanso wosusuwii sɛ ɔreka nna ho asɛm. 14 Enti afei de, Yesu ka kyerɛɛ wɔn pen sɛ: “Lasaro awu,+ 15 na mo nti ɛyɛ me anigye sɛ na minni hɔ, na ama moagye adi. Nanso momma yɛnkɔ ne nkyɛn.” 16 Enti Toma a na wɔfrɛ no Ata no ka kyerɛɛ ne mfɛfo asuafo no sɛ: “Momma yɛn nso yɛnkɔ na yɛne no nkowu.”+ 17 Bere a afei Yesu duu hɔ no, ohui sɛ na wadi nnanan dedaw wɔ ɔda mu.+ 18 Na Betania bɛn Yerusalem, bɛyɛ akwansin abien. 19 Enti na Yudafo bebree aba Marta ne Maria nkyɛn rebɛkyekye wɔn werɛ,+ wɔn nua no nti. 20 Afei Marta tee sɛ Yesu reba no, okohyiaa no; na Maria+ de, ɔtenaa fie. 21 Ɛnna Marta ka kyerɛɛ Yesu sɛ: “Awurade, sɛ wowɔ ha a, anka me nua no anwu.+ 22 Na seesei mpo, minim sɛ ade biara a wubebisa Onyankopɔn no,+ Onyankopɔn de bɛma wo.” 23 Yesu ka kyerɛɛ no sɛ: “Wo nua no bɛsɔre.”+ 24 Marta ka kyerɛɛ no sɛ: “Minim sɛ owusɔre+ mu, da a etwa to no, ɔbɛsɔre.” 25 Yesu ka kyerɛɛ no sɛ: “Mene owusɔre ne nkwa.+ Obiara a onya me mu gyidi no, sɛ owu mpo a, ɔbɛba nkwa mu;+ 26 na obiara a ɔte ase a onya me mu gyidi no renwu da.+ Wugye eyi di?” 27 Ɔka kyerɛɛ no sɛ: “Yiw, Awurade; migye di sɛ wone Kristo, Onyankopɔn Ba a ɔreba wiase no.”+ 28 Ɔkaa eyi wiei no, ɔkɔfrɛɛ ne nua Maria kokoam ka kyerɛɛ no sɛ: “Ɔkyerɛkyerɛfo+ no aba na ɔrefrɛ wo.” 29 Ɔno nso tee no, ɔsɔree ntɛm siim kɔɔ ne nkyɛn. 30 Nanso saa bere no nyinaa na Yesu nnya nhyɛn kurow no mu, na mmom na ɔda so wɔ baabi a Marta behyiaa no no. 31 Afei bere a Yudafo a na wɔne Maria wɔ fie+ hɔ rekyekye ne werɛ no hui sɛ wasɔre ntɛm afi adi no, wodii n’akyi susuwii sɛ ɔrekɔ ɔda+ no so akosu. 32 Enti bere a Maria duu baabi a Yesu wɔ na n’ani bɔɔ no so no, ɔhwee ne nan ase ka kyerɛɛ no sɛ: “Awurade, sɛ wowɔ ha a, anka me nua no anwu.”+ 33 Bere a afei Yesu hui sɛ ɔresu na Yudafo a wɔkaa ne ho bae no nso resu no, osii apini na ne ho yeraw no;+ 34 na ɔkae sɛ: “Ɛhe na mode no toe?” Wɔka kyerɛɛ no sɛ: “Awurade, bra bɛhwɛ.” 35 Yesu sui.+ 36 Ɛnna Yudafo no fii ase kae sɛ: “Monhwɛ sɛnea na ɔpɛ n’asɛm fa!”+ 37 Nanso wɔn mu bi kae sɛ: “Onipa yi a obuee onifuraefo no ani+ yi, enti wantumi anhwɛ ma oyi awu?” 38 Afei bere a Yesu sii apini wɔ ne mu bio no, ɔbaa ɔda no so.+ Na ɛyɛ ɔbodan, na na ɔbo+ tweri ano. 39 Yesu kae sɛ: “Munyi ɔbo+ no.” Marta a ne nua aka baabi no ka kyerɛɛ no sɛ: “Awurade, sesɛɛ de, wabɔn, efisɛ adi nnanan.” 40 Yesu ka kyerɛɛ no sɛ: “Manka ankyerɛ wo sɛ wugye di a, wubehu Onyankopɔn anuonyam?”+ 41 Ɛnna woyii ɔbo no hɔ. Afei Yesu maa n’ani so kyerɛɛ soro+ kae sɛ: “Agya, meda wo ase sɛ woatie me.+ 42 Nokwarem ni, minim sɛ wutie me daa; nanso nnipakuw+ a wogyinagyina ha no nti na mekasae na ama wɔagye adi sɛ wo na wosomaa me.”+ 43 Ɔkaa saa no, ɔde nne kɛse teɛɛm sɛ: “Lasaro, fi bra!”+ 44 Afei ɔbarima a wawu no pue bae a wɔde ntama+ akyekyere ne nan ne ne nsa, na na wɔde tam bi akyekyere n’anim. Yesu ka kyerɛɛ wɔn sɛ: “Monsan no na momma ɔnkɔ.” 45 Enti Yudafo a na wɔaba Maria nkyɛn a wohuu nea Yesu yɛe no mu bebree gyee no dii;+ 46 nanso wɔn mu bi kɔɔ Farisifo no hɔ kɔkaa nea Yesu yɛe no kyerɛɛ wɔn.+ 47 Ɛnna asɔfo mpanyin ne Farisifo no boaa Sanhedrin+ no ano ka kyerɛɛ wɔn sɛ: “Ɛdɛn na yɛnyɛ, efisɛ onipa yi yɛ nsɛnkyerɛnne bebree?+ 48 Sɛ yegyaa no saa a, wɔn nyinaa begye no adi,+ na Romafo+ no bɛba abɛfa yɛn ha+ ne yɛn man nyinaa.” 49 Nanso wɔn mu biako, Kaiafa, a na ɔyɛ ɔsɔfo panyin saa afe no,+ ka kyerɛɛ wɔn sɛ: “Munnim hwee koraa, 50 na munnwen nso sɛ eye ma mo sɛ onipa biako bewu+ ama ɔmanfo na ɔman mũ no nyinaa ansɛe.”+ 51 Nanso emfi n’ankasa ne tirim na ɔkaa eyi; na mmom esiane sɛ na ɔyɛ ɔsɔfo panyin saa afe no nti, ɔhyɛɛ nkɔm sɛ etwa sɛ Yesu wu ma ɔman no, 52 na ɛnyɛ ɔman no nko, na mmom sɛnea ɛbɛyɛ na Onyankopɔn bɛka ne mma a wɔabɔ wɔn apete+ no abom ayɛ wɔn biako.+ 53 Enti efi saa da no ara wɔbɔɔ pɔw sɛ wobekum no.+ 54 Enti afei Yesu annantew baguam+ bio wɔ Yudafo no mu,+ na ofi hɔ kɔɔ asase a ɛbɛn sare so, kurow bi a wɔfrɛ no Efraim+ mu, na ɔne n’asuafo no tenaa hɔ. 55 Saa bere no na Yudafo twam+ no abɛn, na nnipa bebree fi nkuraase baa Yerusalem ansa na twam afahyɛ no redu so sɛnea wobedwira wɔn ho.+ 56 Ɛnna wokyin hwehwɛɛ Yesu, na bere a wogyinagyina asɔrefie hɔ no, wɔka kyerɛɛ wɔn ho sɛ: “Mo adwene ne dɛn? Ɔremma afahyɛ no ase koraa anaa?” 57 Na asɔfo mpanyin ne Farisifo no ahyɛ sɛ obi hu baabi a ɔwɔ a, ɔmmɛbɔ wɔn amanneɛ ma wɔnkɔkyere no.


Hesekiel 41 | Intanɛt So Bible| Wiase Foforɔ Nkyerɛaseɛ\n41 Na ɔde me baa asɔrefie hɔ, na osusuw ɛho adum no. Ne tɛtrɛtɛ yɛ basafa asia wɔ ɔfã ha ne basafa asia wɔ ɔfã ha; eyi ne adum no tɛtrɛtɛ. 2 Ná ɔkwan no tɛtrɛtɛ yɛ basafa du; na ɔkwan no nkyɛnmu yɛ basafa anum wɔ ɔfã ha ne basafa anum wɔ ɔfã ha. Na osusuw ne ntwemu basafa aduanan; ne tɛtrɛtɛ nso, basafa aduonu. 3 Afei ɔkɔɔ mu kosusuw ɔkwan no ano adum no, basafa abien; ɔkwan no, basafa asia; na ɔkwan no tɛtrɛtɛ nso, basafa ason. 4 Na osusuw ne ntwemu, basafa aduonu; ne tɛtrɛtɛ nso, basafa aduonu,+ asɔrefie* no anim. Na ɔka kyerɛɛ me sɛ: “Eyi ne Kronkron mu Kronkronbea no.”+ 5 Afei osusuw ɔfasu a ɛwɔ fie no ho no, basafa asia. Ɛho mpia nyinaa tɛtrɛtɛ yɛ basafa anan de twa fie no ho nyinaa hyia.+ 6 Ná pia biako toa biako so saa ara abiɛsa; ɛyɛ saa ara ahorow aduasa; na ɛhyehyɛ ɔfasu a wɔayɛ ama fie no ho mpia no mu ma esom, nanso enso fie no ankasa ɔfasu no mu.+ 7 Mpia no rekɔ soro nyinaa, na ɛretrɛw, na fie no kwan nwonwan kɔ soro twa fie hɔ nyinaa hyia.+ Fie no rekɔ soro nyinaa na ɛretrɛw, enti sɛ obi fi ase rekɔ soro+ a, ɔfa mfinimfini de no mu. 8 Afei mihui sɛ bamma tenten bi atwa fie no ho nyinaa ahyia. Ná mpia no fapem yɛ demmire basafa asia wɔ ne ntwea so.+ 9 Ɔfasu a ɛwɔ mpia no akyi tɛtrɛtɛ yɛ basafa anum, na na wɔagyaw baabi ato fie no mpia ho. 10 Ná adidibea+ no ntam tɛtrɛtɛ yɛ basafa aduonu twa fie no nyinaa ho hyia. 11 Efi mpia no ano besi baabi a wɔagyaw ato hɔ no, ɔkwan biako hwɛ atifi fam na ɔkwan biako hwɛ anafo fam, na baabi a wɔagyaw ato hɔ no tɛtrɛtɛ yɛ basafa anum twa ho hyia. 12 Ɔdan a ɛhwɛ atɔe fam wɔ baabi a atew ne ho no tɛtrɛtɛ yɛ basafa aduɔson. Na ɔfasu no tɛtrɛtɛ yɛ basafa anum twa ho nyinaa hyia, na ne ntwemu yɛ basafa aduɔkron. 13 Na osusuw fie no; ne ntwemu yɛ basafa ɔha, na baabi a atew ne ho no ne ɔdan no ne n’afasu nso ntwemu yɛ basafa ɔha. 14 Na fie no anim ne baabi a atew ne ho wɔ apuei fam no tɛtrɛtɛ yɛ basafa ɔha. 15 Na osusuw ɔdan a ɛhwɛ baabi a atew ne ho no akyi no ne n’abrannaa a ɛwɔ ɔfã ha ne ɔfã ha no ntwemu, basafa ɔha. Afei osusuw asɔrefie no ne mfinimfini hɔ+ ne adiwo hɔ abrannaa no, 16 na na apon ne mfɛnsere a aka apua+ ne abrannaa wɔ abiɛsa no nyinaa ho. Ná wɔde dua a wɔasen ato ɔpon no ano nyinaa ahyia,+ fi fam kɔpem mfɛnsere no, na wɔde ade afa mfɛnsere no nyinaa ho. 17 Osusuw ɔpon no atifi, fie no mu ne akyi, ne ɔfasu a atwa ho ahyia no nyinaa, ofie no mu ne akyi. 18 Ná wɔayɛ kerubim+ ne mmedua+ nso; abedua wɔ kerubim ne kerubim ntam, na kerubim no wɔ anim abien.+ 19 Ná onipa anim kyerɛ abedua a ɛwɔ ɔfã ha no, na gyata anim kyerɛ abedua a ɛwɔ ɔfã ha no nso;+ wɔayɛ atwa fie no ho nyinaa ahyia. 20 Ná wɔayɛ kerubim ne mmedua wɔ asɔrefie no fasu ho, efi fam kɔpem ɔpon no atifi. 21 Asɔrefie no apongua yɛ ahinanan,+ na biribi wɔ kronkronbea no anim te sɛ eyi: 22 afɔremuka a wɔde dua ayɛ no tenten yɛ basafa abiɛsa, na ne ntwemu yɛ basafa abien, na ɛwɔ ntwea adum.+ Ná wɔde dua ayeyɛ ne ntwemu ne n’afasu no. Afei ɔka kyerɛɛ me sɛ: “Eyi ne ɔpon a esi Yehowa anim no.”+ 23 Ná asɔrefie ne kronkronbea no mu biara wɔ apon abien.+ 24 Apon no mu biara bɔ ho abien, na abien no tumi dannan. Ɔpon biako bɔ ho abien, na foforo no nso bɔ ho abien. 25 Ná wɔayeyɛ kerubim ne mmedua+ wɔ asɔrefie no apon ho, te sɛ nea wɔayɛ wɔ afasu no ho no, na wɔde dua abɔ pata wɔ ntwironoo no anim, wɔ akyi hɔ. 26 Ná mfɛnsere a aka apua+ ne mmedua wɔ ɔfã ha ne ɔfã ha, wɔ abrannaa no ne ofie no ho mpia no ne nkataso no ho.\n^ Wohwɛ a, ɛkyerɛ Kronkronbea.


1 Коринфянам 9 CARST – 1 Korintofoɔ 9 ASCB | Biblica\n1 Коринфянам 9 CARST – 1 Korintofoɔ 9 ASCB\n1 Korintofoɔ 9:1-27\n1Menne me ho anaa? Menyɛ ɔsomafoɔ anaa? Menhunuu Yesu yɛn Awurade anaa? Na monyɛ me nsa ano adwuma wɔ Awurade mu anaa? 2Na sɛ afoforɔ mpo nnye me ntom sɛ ɔsomafoɔ a, mo deɛ, mogye me tom saa. Sɛdeɛ mo ankasa mo abrabɔ te wɔ Awurade mu no di ho adanseɛ sɛ meyɛ ɔsomafoɔ.\n3Sɛ nnipa ka me ho asɛm a, saa ɛkwan yi so na mefa yi me ho ano. 4Menni ho ɛkwan sɛ mʼadwuma enti, wɔma me aduane di ma me nsuo nom anaa? 5Menni ho ɛkwan sɛ meyɛ deɛ asomafoɔ a aka no yɛeɛ no bi, sɛdeɛ Awurade nuanom ne Petro yɛeɛ, na meware Okristoni baa de no ka me ho tu mʼakwan yi? 6Anaasɛ Barnaba ne me nko ara na ɛsɛ sɛ yɛyɛ adwuma de bɔ yɛn ho akɔnhoma?\n7Ɔsraani bɛn na ɔtua ɔno ankasa ne ho ka wɔ ɛberɛ a ɔdi sraa? Okuafoɔ bɛn na ɔnni nʼafuo mu nnɔbaeɛ bi? Odwanhwɛfoɔ bɛn na ɔnnom ne nnwan a ɔyɛn wɔn no nufosuo bi? 8Ɛnsɛ sɛ meti nhwɛsoɔ a ɛwɔ yɛn abrabɔ dada no mu ɛfiri sɛ, Mmara no ka asɛm korɔ no ara. 9Yɛkan wɔ Mose Mmara no mu sɛ, “Sɛ wode nantwie retiatia aburoo so a, nkyekyere nʼano.” Nantwie ho asɛm na ɛhia Onyankopɔn anaa? 10Anaasɛ na asɛm a ɔreka no fa yɛn ho? Nokorɛm wɔtwerɛɛ yei de maa yɛn. Onipa a ɔfuntum ne deɛ ɔtwa aba no nyinaa, ɛsɛ sɛ wɔn nyinaa yɛ wɔn adwuma sɛdeɛ ɛbɛyɛ a, wɔbɛnya wɔn kyɛfa wɔ wɔn dwumadie no mu. 11Yɛadua honhom aba wɔ mo mu na sɛ yɛnya ewiase nnepa firi mo nkyɛn a, ɛdɔɔso dodo anaa? 12Na sɛ afoforɔ wɔ tumi sɛ wɔhwɛ yeinom anim firi mo nkyɛn a, yɛn deɛ, yɛnni tumi a ɛboro saa?\nNanso, yɛnni saa tumi yi ho dwuma biara. Mmom, yɛatena ase saa ara sɛdeɛ yɛremfa suntidua biara nto asɛmpa a ɛfa Kristo ho no.\n13Monim sɛ wɔn a wɔyɛ adwuma wɔ asɔredan mu no nya wɔn aduane firi asɔredan mu, na wɔn nso a wɔbɔ afɔdeɛ wɔ afɔrebukyia so no nso nya wɔn afɔrebɔdeɛ. 14Saa ara nso na Awurade ahyɛ sɛ, ɛsɛ sɛ wɔn a wɔka asɛmpa no nya wɔn asetena firi mu.\n15Nanso, menkaa saa asɛdeɛ yi ho hwee. Ɛnyɛ sɛ meretwerɛ seesei sɛ meregye saa asɛdeɛ no afa. Ɛnneɛ anka mɛdi ɛkan mawu. Obiara rentumi mfa mʼasɛdeɛ no nni agorɔ. 16Menni tumi sɛ, ɛsiane sɛ meka asɛmpa no enti, mehoahoa me ho. Mehyɛ mmara ase na meka asɛmpa no. Na sɛ manka asɛmpa no a, mɛhunu amane. 17Sɛ meyɛ adwuma no sɛdeɛ ɛfiri mʼankasa me pɛ mu a, na ɛsɛ sɛ mehwɛ akatua anim. Nanso meyɛ no sɛ mʼadwuma, ɛfiri sɛ, Onyankopɔn na ɔde ato me so. 18Ɛnneɛ, na akatua bɛn na ɛsɛ sɛ menya? Ɛyɛ ahohoahoadeɛ sɛ wobɛka asɛmpa no na wonnye hwee na wommisa asɛdeɛ biara nso.\n19Mede me ho; menyɛ obi akoa. Nanso, meyɛ me ho obiara akoa sɛdeɛ mɛsesa akra dodoɔ biara a mɛtumi. 20Ɛberɛ a me ne Yudafoɔ te no, meyɛɛ me ho sɛ Yudani sɛdeɛ mɛtwetwe wɔn aba me nkyɛn. Mʼankasa nso na menhyɛ Mose Mmara ase, nanso metenaa ase sɛdeɛ Mose Mmara di me so sɛdeɛ mɛtwetwe wɔn a wɔhyɛ saa Mmara no ase aba me nkyɛn. 21Saa ara na mekɔfraa amanamanmufoɔ mu no nso meyɛɛ me ho sɛ wɔn ara pɛ, sɛdeɛ mɛtumi matwetwe wɔn aba me nkyɛn. Yei nkyerɛ sɛ menni Onyankopɔn Mmara so; mehyɛ Kristo Mmara ase. 22Wɔn a wɔn gyidie yɛ mmerɛ no, meyɛɛ sɛ wɔn ara sɛdeɛ mɛtwetwe wɔn aba me nkyɛn. Meyɛɛ me ho sɛdeɛ ɛfata biara maa nnipa nyinaa, sɛdeɛ mɛtumi afa ɛkwan biara a ɛbɛyɛ yie so magye wɔn mu bi nkwa. 23Asɛmpa no enti na meyɛɛ yeinom nyinaa na manya mu nhyira bi.\n24Monim sɛ mmirika akansie mu, mmirikatufoɔ no nyinaa tu mmirika no bi, nanso wɔn mu baako pɛ na ɔnya akradeɛ no. Enti, tu mmirika no ɛkwan bi so na nya akradeɛ no. 25Obiara a ɔsi agodie mu akan no siesie ne ho di mmara so. Ɔyɛ saa sɛdeɛ ɔbɛnya ahenkyɛ a ɛrenkyɛre, nanso yɛn deɛ yi deɛ, ɛbɛkyɛ akɔsi daapem nyinaa. 26Ɛno enti na meretu mmirika kɔ mʼanim tee akɔwie no. Ɛno enti na mete sɛ okuturukubɔni a ne kuturuku mfom no. 27Mebɔ mmɔden hyɛ me onipadua so na medi no nya, sɛdeɛ ɛbɛyɛ a, sɛ meka Asɛmpa no kyerɛ afoforɔ a me nso merenyɛ deɛ ɛmfra.\nASCB : 1 Korintofoɔ 9


Mateo 26:1-30 NA-TWI | Biblica\nMateo 26:1-30 NA-TWI\nYesu wiee nsɛm yi ka no, ɔka kyerɛɛ n’asuafo no se, “Munim sɛ aka nnanu na Twam Afahyɛ no adu, na wobeyi Onipa Ba no ama, na wɔabɔ no asennua mu.”\nSaa bere no ara na asɔfo mpanyin ne Yudafo mpanyin bi ahyia mu wɔ ɔsɔfo panyin Kaiafa fi, retu agyina, ahwehwɛ ɔkwan a wɔbɛfa so akyere Yesu, akum no a obiara renhu akyi. Nanso, wɔkae se, “Ɛnsɛ sɛ wɔkyere no Twam Afahyɛ no mu, anyɛ saa a, ɛde basabasayɛ bɛba ɔman no mu.”\nAfei Yesu kɔɔ Betania, na ɔkɔɔ Simon, ɔkwatani fi. Ɔwɔ hɔ redidi no, ɔbea bi a okita ngo huamhuamhuam bi a ne bo yɛ den yiye toa ma baa hɔ, behwie guu Yesu tirim.\nBere a asuafo no huu eyi no anyɛ wɔn dɛ. Wɔkae se, “Adesɛe yi ase ne dɛn? Anka wobetumi atɔn srade huamhuamhuam yi anya sika bebree de ama ahiafo.”\nYesu huu wɔn adwene, na ɔka kyerɛɛ wɔn se, “Adɛn na moka nea ɔbea yi yɛɛ yi ho asɛm saa? Wayɛ ade pa ama me. Mo ne ahiafo wɔ ha daa, na me de, me ne mo nni hɔ daa. Wahwie ngo huahuamhuam yi agu me so, de asiesie me nipadua ama me sie. Wɔde nea wayɛ yi bɛkae no daa. Wɔbɛka nea ɔyɛe yi wɔ wiase baabiara a wɔbɛka Asɛmpa no.”\nAfei, Yuda Iskariot a ɔyɛ asuafo dumien no mu baako kɔɔ asɔfo mpanyin no nkyɛn, kobisaa wɔn se, “Sɛ miyi Yesu ma mo a, ahe na mode bɛma me?” Wɔmaa no nnwetɛbona aduasa. Efi saa bere no, Yuda hwehwɛɛ ɔkwan a ɔbɛfa so ayi no ama wɔn.\nYesu ne n’asuafo adidi a edi akyiri\nTwam Afahyɛ da a edi kan no, asuafo no baa Yesu nkyɛn bebisaa no se, “Ɛhe na wopɛ sɛ yɛkodi Twam Afahyɛ no.?”\nƆbuaa wɔn se, “Monkɔ kurow no mu nkohu ɔpanyin asomasi nka nkyerɛ no se, ‘Yɛn Wura se, ne bere abɛn, na wo fi na ɔne n’asuafo no bedi Twam Afahyɛ no.’ Asuafo no dii nea ɔka kyerɛɛ wɔn no so, yɛɛ Twam Afahyɛ aduan a wobedi wɔ ofi a wonyae no mu.\nEduu anwummere a ɔne Dumien no te adidii no, ɔkae se, “Mo mu baako beyi me ama.”\nAsɛm yi maa wɔn werɛ howee yiye, na wofii ase bisabisae mmaako mmaako se, “Awurade, ɛyɛ me anaa?”\nYesu buae se, “Nea medi kan de aduan ama no no, ɔno ne saa onipa no. Ɛsɛ sɛ Onipa Ba no wu sɛnea odiyifo no hyɛɛ ne ho nkɔm no; nanso onipa a obeyi Onipa Ba no ama no, nnue! Sɛ wɔanwo saa onipa no a, anka eye.”\nYuda nso bisaa no se, “Kyerɛkyerɛfo, ɛyɛ me anaa?” Yesu buaa no se, “Yiw.”\nBere a wɔredidi no, Yesu faa abodoo, na ɔhyiraa so bubuu mu, de maa n’asuafo no kae se, “Munnye nni, eyi ne me nipadua.”\nNa ɔfaa kuruwa a nsa dɔkɔdɔkɔ wɔ mu, na ɔdaa ase no, ɔde maa wɔn kae se, “Mo nyinaa monnom bi, na eyi ne me mogya a ɛhyɛ Apam Foforo no mu den. Wohwie gu ma nnipa bebree nya bɔne fafiri. Montie nea mereka yi yiye. Merennom saa nsa yi bi bio da, de bɛkɔ akosi da a me ne mo bɛnom bi bio wɔ m’agya Ahenni no mu.”\nNa wɔtoo dwom wiei no, wofii adi kɔɔ Ngo Bepɔw no so.


Nnwom 113 NA-TWI - Awurade nkamfo - Kamfo Awurade! Mo - Bible Gateway\nNnwom 112Nnwom 114\nNnwom 113 Nkwa Asem (NA-TWI)\n113 Kamfo Awurade! Mo Awurade asomfo, monkamfo ne din! 2 Wɔbɛkamfo ne din nnɛ ne daa nyinaa. 3 Monkamfo Awurade din mfi apui nkosi atɔe. 4 Awurade di aman nyinaa so; n’anuonyam boro ɔsoro so.


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nBere a wɔresi asɔrefi no, nkurɔfo teetee wɔn (1-6)\nAtamfo kɔbɔɔ wɔn sobo wɔ Ɔhene Artasasta anim (7-16)\nArtasasta maa asɛm no ho mmuae (17-22)\nƆma wogyaee adwuma no (23, 24)\n4 Bere a Yuda ne Benyamin atamfo+ tee sɛ wɔn a wokodii obi man so a wɔasan aba no+ resi asɔrefi ama Yehowa, Israel Nyankopɔn no, 2 ntɛm ara na wɔkɔɔ Serubabel ne agyanom mmusua mu mpanyimfo no nkyɛn kɔka kyerɛɛ wɔn sɛ: “Momma yɛne mo nsi dan no, efisɛ yɛsom mo Nyankopɔn*+ te sɛ mo ara, na efi Asiria hene Esar-Haddon+ a ɔde yɛn baa ha no+ bere so na yɛabɔ afɔre ama no.” 3 Nanso Serubabel ne Yesua ne Israel agyanom mmusua mu mpanyimfo a wɔaka no ka kyerɛɛ wɔn sɛ: “Yɛne mo nni hwee yɛ wɔ yɛn Nyankopɔn dan a yɛresi no mu,+ yɛn nkutoo besi ama Yehowa, Israel Nyankopɔn no, sɛnea Persia hene Kores ama yɛn ahyɛde no.”+ 4 Efi saa bere no, daa na asaase no sofo bu Yudafo no abam* na wotu wɔn koma wɔ ɔdan no si ho.+ 5 Wɔbɔɔ afotufo paa sɛ wɔnsɛe Yudafo no agyinatu+ wɔ Persia hene Kores nna nyinaa mu, na wɔkɔɔ so ara yɛɛ saa kosii Persia hene Dario+ bere so. 6 Ahasweros ahenni no mfiase no, wɔkyerɛw krataa de bɔɔ wɔn a wɔtete Yuda ne Yerusalem sobo. 7 Persia hene Artasasta bere so nso, Bislam, Mitredat, Tabeel, ne ne mfɛfo kyerɛw krataa kɔmaa Ɔhene Artasasta; wɔkyerɛɛ ase kɔɔ Aram kasa+ mu; wɔde Aram nkyerɛwde na ɛkyerɛwee.* 8 * Ɔhene soafo panyin Rehum ne ɔkyerɛwfo Simsai kyerɛw krataa kɔmaa Ɔhene Artasasta de bɔɔ Yerusalemfo sobo. 9 (Wɔn a wɔka ho ni: Ɔhene soafo panyin Rehum ne ɔkyerɛwfo Simsai ne wɔn mfɛfo a wɔaka no ne atemmufo, amansin asoafo, akyerɛwfo, wɔn a wofi Erek,+ Babilonia, ne Susa,+ kyerɛ sɛ, Elamfo.+ 10 Ebi nso ne aman a aka a onuonyamfo kɛse Asenapar tuu wɔn ase kɔɔ Samaria nkurow mu+ ne wɔn a wɔaka a wɔwɔ Asubɔnten no* agya no; 11 krataa a wɔde kɔmaa no no mu nsɛm ni:) “Yɛde kɔma Ɔhene Artasasta; efi wo nkoa a wɔwɔ Asubɔnten no agya no hɔ: 12 Ma ɔhene nhu sɛ Yudafo a wofi wo nkyɛn baa ha no abedu Yerusalem, na wɔresan akyekye atuatewfo kurow bɔne no; wɔreto afasu no,+ na wɔresan ato fapem no. 13 Enti ma ɔhene nhu sɛ, sɛ wɔsan kyekye kurow yi na wosi n’afasu no wie a, wɔrenyɛ amanne anaa wɔrentua akwan so tow anaa tow+ biara, na Ahemfo rennya hwee wɔ wɔn akorade mu. 14 Na esiane sɛ w’ahemfi na yedi nkyene* nti, yɛrentumi nhwɛ mma nea ɛsɛ ɔhene mmɔ no, enti na yɛasoma sɛ wɔmmɛka nkyerɛ ɔhene no. 15 Enti ma wɔnhwehwɛ w’agyanom kyerɛwtohɔ+ mu, na wubehu wɔ mu sɛ saa kurow no yɛ atuatewfo kurow a ɛsɛ sɛ Ahemfo ne amantam hwɛ wɔn yiye paa, na efi tete na emu nnipa apiapia nkurɔfo ama wɔatew atua. Ɛno nti na wɔsɛee kurow no.+ 16 Enti yɛrema ɔhene ahu sɛ, sɛ wɔsan kyekye saa kurow no na wowie n’afasu no a, nsaase a ɛwɔ Asubɔnten yi agya+ ha befi wo nsa.” 17 Ɔhene no soma ma wɔde mmuae brɛɛ ɔhene soafo panyin Rehum ne ɔkyerɛwfo Simsai ne wɔn mfɛfo a wɔaka a wɔtete Samaria ne wɔn a wɔaka a wɔtete Asubɔnten no agya no sɛ: “Asomdwoe nka mo! 18 Krataa a mode brɛɛ yɛn no, wɔakenkan ma emu ada hɔ* wɔ m’anim. 19 Me nso mahyɛ ma wɔahwehwɛ mu, na wɔahu sɛ efi tete na kurow no ne Ahemfo adi asi, na ɔsɔretia ne atuatew akɔ so wɔ hɔ.+ 20 Ahemfo akɛse na wodii Yerusalem so, na wodii wɔn a wɔtete Asubɔnten no agya nyinaa nso so; wogyigyee amanne ne tow ahorow. 21 Enti monhyɛ mma saa mmarima no nnyae adwuma no; wonnyae kurow no kyekye kosi sɛ mɛhyɛ mmara foforo. 22 Monhwɛ yiye na moammu mo ani angu ahyɛde yi so na ɔhene anhwere ade kɛse.”+ 23 Bere a wɔkenkan Ɔhene Artasasta krataa no wɔ Rehum ne ɔkyerɛwfo Simsai ne wɔn mfɛfo anim no, ntɛm ara na wɔkɔɔ Yudafo no nkyɛn wɔ Yerusalem kɔhyɛɛ wɔn ma wogyaee adwuma no. 24 Saa bere no na wogyaee Onyankopɔn fi no ho adwuma a na wɔreyɛ wɔ Yerusalem no; wogyaee kosii Persia hene Dario ahenni afe a ɛto so abien no mu.+\n^ Nt., “yɛhwehwɛ mo Nyankopɔn akyi kwan.”\n^ Nt., “ma Yudafo no nsam gow.”\n^ Ebetumi nso akyerɛ, “wɔkyerɛwee wɔ Aram kasa mu na afei wɔkyerɛɛ ase.”\n^ Nsɛm a ɛwɔ Esr 4:8 kosi 6:18 no, wodii kan kyerɛwee wɔ Aram kasa mu.\n^ Anaa “w’ahemfi na yegye yɛn akatua.”\n^ Ebetumi nso akyerɛ, “wɔakyerɛ ase akenkan.”


Amos 4 BDS - Amos 4 AKCB\nIsrael Nsan Nkɔɔ Onyankopɔn Nkyɛn Ɛ\n1Muntie asɛm yi, mo Basan “anantwi” a mowɔ Bepɔw Samaria so,\nmo mmea a mohyɛ ahiafo so, na moka mmɔborɔfo hyɛ\nna moka kyerɛ mo kununom se, “Mommrɛ yɛn nsa!”\n2Otumfo Awurade de ne kronkronyɛ aka ntam se,\n“Ampa ara bere no bɛba\na wɔde nkaa bɛtwe mo akɔ;\nmo mu nea otwa to no, wɔde nsumnam darewa bɛtwe no.\n3Mo mu biara bepue akɔ,\nna mobɛfa ɔfasu mu ntokuru mu,\nna wɔbɛtow mo akyene Harmon fam,”\n4“Monkɔ Bet-El nkɔyɛ bɔne\nna monkɔ Gilgal4.4 Bet-El…Gilgal: Saa nkurow abien yi yɛ nkurow a abakɔsɛm mu wɔde kae Awurade mmoa. Na saa nkurow yi yɛ mmeae a na wɔsom Onyankopɔn wɔ hɔ wɔ Amos bere so. na monkɔyɛ bɔne ara.\nMomfa mo afɔrebɔde mmra anɔpa biara,\nna momfa mo ntotoso du du mmra mfe abiɛsa biara.\n5Monhyew mmɔkaw brodo sɛ aseda afɔre;\nMomfa ayɛyɛde a efi mo pɛ mu nhoahoa mo ho,\nna momfa ntu mo ho, mo Israelfo,\nna eyi ne nea mopɛ sɛ moyɛ,”\nsɛnea Otumfo Awurade se ni.\n6“Memaa ɔyafunu daa mpan wɔ kuropɔn biara mu\nna aduan ho yɛɛ den wɔ nkurow so,\nnanso monnsan mmaa me nkyɛn ɛ,”\n7“Mesan de osu kamee mo,\nbere a aka asram abiɛsa na otwabere no adu.\nMemaa osu tɔɔ wɔ kurow baako so\nna mamma antɔ wɔ kurow foforo so.\nAfuw baako nyaa osu\nafuw foforo annya bi na hyewee.\n8Nnipa totɔɔ ntintan kyinii nkurow so pɛɛ nsu\nnanso wɔannya dodow a ɛbɛso wɔn nom,\n9“Mpɛn pii no mede nnɔbae yare\nba mo mfikyifuw ne mo bobefuw so.\nMmoadabi sɛee mo borɔdɔma ne mo ngonnua,\n10“Mede ɔyaredɔm baa mo so\nsɛnea mede yɛɛ Misraimfo no,\nmede afoa kunkum mo mmerante\nne apɔnkɔ a mofaa wɔn nnommum\nmede mo nsra mu hua a ɛbɔn hyɛn mo hwene mu,\nnanso, monnsan mmaa me nkyɛn ɛ,”\n11“Mituu mo mu bi guu\nsɛnea metɔree Sodom ne Gomora ase no.\nMoyɛɛ sɛ gyentia a wɔatu afi ogya mu.\n12“Enti afei, Israel, nea mede bɛyɛ wo ni,\nna esiane sɛ mede eyi bɛyɛ wo nti,\nsiesie wo ho, Israel. Hyia wo Nyankopɔn.”\n13Nea ɔyɛ mmepɔw na ɔbɔ mframa\nna ɔda nʼadwene adi kyerɛ nnipa,\nnea ɔma adekyee hann dan sum\nna ɔnantew asase sorɔnsorɔmmea so no.\nAsafo Awurade Nyankopɔn ne ne din.\nAKCB : Amos 4


Numeri 7 | Intanɛt So Bible| Wiase Foforɔ Nkyerɛaseɛ\nNneɛma a wɔde bɔɔ afɔre bere a wohyiraa ntamadan no so (1-89)\n7 Da a Mose sii ɔsom ntamadan no wiei no,+ ɔsraa ɔsom ntamadan no,+ na ɔtew ho, ɛne emu nneɛma nyinaa, afɔremuka no, ne ɛho nneɛma nyinaa.+ Bere a ɔsraa saa nneɛma yi nyinaa tew ho wiei no,+ 2 Israel mpanyimfo,+ mpanyimfo a wɔdeda wɔn agyanom abusuafi ano no de nneɛma a wɔde bɛbɔ afɔre bae. Mmusuakuw mpanyimfo yi a wɔhwɛ ma wɔkyerɛw din no 3 de nneɛma a wɔde bɛbɔ afɔre yi baa Yehowa anim: Nteaseɛnam asia a wɔakata so ne anantwi 12. Mpanyimfo baanu biara de teaseɛnam baako bae, na ɔpanyin biara de nantwi* baako bae. Wɔde ne nyinaa baa ɔsom ntamadan no anim. 4 Ɛnna Yehowa ka kyerɛɛ Mose sɛ: 5 “Gye nneɛma a wɔde aba no, na wɔde bɛyɛ ahyiae ntamadan no ho adwuma. Fa ma Lewifo no; nea obiara behia de ayɛ n’adwuma no, fa ma no.” 6 Enti Mose gyee nteaseɛnam ne anantwi no, na ɔde maa Lewifo no. 7 Ɔde nteaseɛnam abien ne anantwi anan maa Gersonfo no, efisɛ ɛno na na wobehia de ayɛ wɔn adwuma;+ 8 na ɔde nteaseɛnam anan ne anantwi awotwe maa Merarifo no, efisɛ ɛno na na wobehia de ayɛ wɔn adwuma. Ɔsɔfo Aaron ba Itamar na na ɔhwɛ wɔn adwuma no so.+ 9 Nanso Kohatfo no de, wamma wɔn bi, efisɛ kronkronbea hɔ na na wɔyɛ adwuma,+ na na wɔsoa nneɛma kronkron no wɔ wɔn mmati.+ 10 Mpanyimfo no de nneɛma a wɔde bɛbɔ afɔre no bae da a wɔsraa afɔremuka no hyiraa so* no. Bere a mpanyimfo no de nneɛma no baa afɔremuka no anim no, 11 Yehowa ka kyerɛɛ Mose sɛ: “Ma mpanyimfo no mfa nneɛma a wɔde bɛbɔ afɔre no mmra mmaako mmaako; ɔpanyin baako de ne de ba nnɛ a, na ɔpanyin foforo de ne de aba da a edi hɔ. Saa na wɔmfa mmra mma wonhyira afɔremuka no so.” 12 Nea ɔde ne nneɛma a ɔde bɛbɔ afɔre bae da a edi kan no ne Aminadab ba Naason+ a ofi Yuda abusuakuw mu no. 13 Nneɛma a ɔde bae sɛ ɔde rebɛbɔ afɔre ne dwetɛ ayowa baako a emu duru yɛ nnwetɛbona* 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.*+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 14 Nea ɛka ho bio ne sika kɔkɔɔ kuruwa* a emu duru yɛ nnwetɛbona 10 a aduhuam ayɛ no ma; 15 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 16 ne apɔnkye ba baako a wɔde bɛbɔ bɔne ho afɔre;+ 17 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Aminadab+ ba Naason de bae sɛ ɔde rebɛbɔ afɔre. 18 Da a ɛto so abien no, Suar ba Netanel+ a ɔyɛ Isakarfo abusuapanyin no de nneɛma a ɔde bɛbɔ afɔre no bae. 19 Nneɛma a ɔde bae sɛ ɔde rebɛbɔ afɔre ne dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 20 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 21 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 22 ne apɔnkye ba baako a wɔde bɛbɔ bɔne ho afɔre;+ 23 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Suar ba Netanel de bae sɛ ɔde rebɛbɔ afɔre. 24 Da a ɛto so abiɛsa no, Helon ba Eliab+ a ɔyɛ Sebulonfo abusuapanyin no 25 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 26 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 27 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 28 ne apɔnkye ba baako a wɔde bɛbɔ bɔne ho afɔre;+ 29 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Helon ba Eliab+ de bae sɛ ɔde rebɛbɔ afɔre. 30 Da a ɛto so anan no, Sedeo ba Elisur+ a ɔyɛ Rubenfo abusuapanyin no 31 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 32 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 33 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 34 ne apɔnkye ba baako a wɔde bɛbɔ bɔne ho afɔre;+ 35 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Sedeo ba Elisur+ de bae sɛ ɔde rebɛbɔ afɔre. 36 Da a ɛto so anum no, Surisadai ba Selumiel+ a ɔyɛ Simeonfo abusuapanyin no 37 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 38 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 39 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 40 ne apɔnkye ba baako a wɔde bɛbɔ bɔne ho afɔre;+ 41 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Surisadai ba Selumiel+ de bae sɛ ɔde rebɛbɔ afɔre. 42 Da a ɛto so asia no, Deuel ba Eliasaf+ a ɔyɛ Gadfo abusuapanyin no 43 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 44 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 45 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 46 ne apɔnkye ba baako a wɔde bɛbɔ bɔne ho afɔre;+ 47 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Deuel ba Eliasaf+ de bae sɛ ɔde rebɛbɔ afɔre. 48 Da a ɛto so ason no, Amihud ba Elisama+ a ɔyɛ Efraimfo abusuapanyin no 49 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 50 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 51 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 52 ne apɔnkye ba baako a wɔde bɛbɔ bɔne ho afɔre;+ 53 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Amihud ba Elisama+ de bae sɛ ɔde rebɛbɔ afɔre. 54 Da a ɛto so awotwe no, Pedasur ba Gamaliel+ a ɔyɛ Manasefo abusuapanyin no 55 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 56 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 57 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 58 ne apɔnkye ba baako a wɔde bɛbɔ bɔne ho afɔre;+ 59 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Pedasur ba Gamaliel+ de bae sɛ ɔde rebɛbɔ afɔre. 60 Da a ɛto so akron no, Gideoni ba Abidan+ a ɔyɛ Benyaminfo abusuapanyin+ no 61 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 62 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 63 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 64 ne apɔnkye ba baako a wɔde bɛbɔ bɔne ho afɔre;+ 65 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Gideoni ba Abidan+ de bae sɛ ɔde rebɛbɔ afɔre. 66 Da a ɛto so du no, Amisadai ba Ahiesa+ a ɔyɛ Danfo abusuapanyin no 67 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 68 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 69 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 70 ne apɔnkye ba baako a wɔde bɛbɔ bɔne ho afɔre;+ 71 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Amisadai ba Ahiesa+ de bae sɛ ɔde rebɛbɔ afɔre. 72 Da a ɛto so dubaako no, Okran ba Pagiel+ a ɔyɛ Aserfo abusuapanyin no 73 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 74 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 75 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 76 ne apɔnkye ba baako a wɔde bɛbɔ bɔne ho afɔre;+ 77 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Okran ba Pagiel+ de bae sɛ ɔde rebɛbɔ afɔre. 78 Da a ɛto so dumien no, Enan ba Ahira+ a ɔyɛ Naftalifo abusuapanyin no 79 de nneɛma a ɔde bɛbɔ afɔre no bae: Dwetɛ ayowa baako a emu duru yɛ nnwetɛbona 130 ne dwetɛ kankyee baako a emu duru yɛ nnwetɛbona 70, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mama sɛ aduan afɔre.+ 80 Nea ɛka ho bio ne sika kɔkɔɔ kuruwa a emu duru yɛ nnwetɛbona 10 a aduhuam ayɛ no ma; 81 afei nantwinini kumaa baako, ne odwennini baako, ne odwennini kumaa baako a ɔreyɛ adi afe a wɔde bɛbɔ ɔhyew afɔre;+ 82 ne apɔnkye ba baako a wɔde bɛbɔ bɔne ho afɔre;+ 83 ne anantwi abien ne adwennini anum ne mpapo anum ne adwennini nkumaa anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Enan ba Ahira+ de bae sɛ ɔde rebɛbɔ afɔre. 84 Da a wɔsraa afɔremuka no hyiraa so* no, nneɛma a Israel mpanyimfo de bae sɛ wɔmfa mmɔ afɔre ni:+ Dwetɛ nyowa 12, dwetɛ nkankyee 12, ne sika kɔkɔɔ nkuruwa 12.+ 85 Dwetɛ ayowa baako biara mu duru yɛ nnwetɛbona 130, na dwetɛ kankyee baako biara mu duru yɛ nnwetɛbona 70. Enti wɔka nneɛma a wɔde dwetɛ ayɛ no nyinaa bom a, emu duru yɛ nnwetɛbona 2,400, sɛnea wobu dwetɛbona ano wɔ kronkronbea hɔ no.+ 86 Sika kɔkɔɔ nkuruwa 12 a aduhuam ayɛ no mama no biara mu duru yɛ nnwetɛbona 10, sɛnea wobu dwetɛbona ano wɔ kronkronbea hɔ no. Enti sika kɔkɔɔ nkuruwa no nyinaa ano si nnwetɛbona 120. 87 Anantwi a wɔde bɔɔ ɔhyew afɔre no nyinaa yɛ 12, adwennini 12, adwennini nkumaa 12 a wɔn mu biara adi afe, ne aduan afɔre, ne mpɔnkye mma 12 a wɔde bɔɔ bɔne ho afɔre. 88 Na anantwi a wɔde bɔɔ asomdwoe afɔre no nyinaa yɛ 24, adwennini 60, mpɔnkye 60, adwennini nkumaa 60 a wɔn mu biara adi afe. Eyinom na wɔde bɔɔ afɔre bere a wɔsraa afɔremuka no+ hyiraa so no.+ 89 Bere biara a Mose bɛkɔ ahyiae ntamadan no mu sɛ ɔne Onyankopɔn* rekɔkasa no,+ na ɔte nne a ɛne no rekasa no fi Adanse Adaka mmuaso no so,+ wɔ kerubim abien no ntam;+ ɛhɔ na na Onyankopɔn ne no kasa fi.\n^ Anaa “buee ano.”\n^ Anaa “kankyee ketewa.”\n^ Nt., “no.”


4 Mose 8 AKCB - Matteus 8 LB\n1Awurade ka kyerɛɛ Mose se, 2“Ka kyerɛ Aaron se, ‘Sɛ wosɔ akanea ason a ɛwɔ kaneadua no so no a, sɔ no sɛnea ɛbɛyɛ a, ɛbɛtow ne hann no akɔ kaneadua no nʼanim.’ ”\n3Aaron yɛɛ saa; ɔsɔɔ akanea no ma ɛtow hann kɔɔ kaneadua no anim, sɛnea Awurade hyɛɛ Mose no. 4Sɛnea Wosi yɛɛ kaneadua no ni: Sikakɔkɔɔ a wɔaboro na wɔde yɛ fii nʼase kosi ne soro. Wɔyɛɛ no sɛnea Awurade kyerɛɛ Mose sɛ wɔnyɛ no ara pɛ.\n5Na Awurade ka kyerɛɛ Mose se, 6“Yi Lewifo no fi Israelfo no mu na tew wɔn ho. 7Sɛ ɛbɛyɛ a wɔn ho ni yɛ eyi: Fa ahodwira nsu pete wɔn so. Ma wonyi wɔn ho nwi nyinaa, na wɔnhoro wɔn nneɛma nyinaa, na ama wɔn ho atew. 8Afei, ma wɔmfa nantwinini ba ne aduan afɔrebɔde a ɛyɛ asikresiam a wɔayam no muhumuhu a wɔde ngo afra a nantwinini ba baako ka ho a wɔde no bɛbɔ bɔne ho afɔre mmra. 9Frɛ Israelfo no nyinaa hyia na fa Lewifo no bra Ahyiae Ntamadan no pon ano. 10Ɛhɔ na mpanyimfo a wotuatua mmusuakuw no ano no de wɔn nsa begu wɔn so. 11Ɛsɛ sɛ Aaron yɛ nsɛnkyerɛnne bi sɛ ɔde wɔn rema Awurade sɛ akyɛde a efi Israel manfo nyinaa nkyɛn, na asiesie Lewifo no ama wɔayɛ Awurade adwuma.\n12“Afei, Lewifo mpanyimfo no de wɔn nsa begu nantwimma no apampam na wɔde wɔn ama Awurade. Wɔde ɔbaako bɛbɔ bɔne ho afɔre na wɔde ɔbaako nso abɔ ɔhyew afɔre de ayɛ mpata ama Lewifo no. 13Afei, wɔde Lewifo no bɛma Aaron ne ne mma te sɛnea wɔde afɔrebɔde biara fa asɔfo so de ma Awurade no.” 14Mobɛfa saa kwan yi so ayi Lewifo no afi Israelfo no mu ama me, na wɔayɛ me dea.\n15“Sɛ motew wɔn ho na mofa saa kwan yi so de wɔn ma me a, afei, wobedi ahyɛmfiri wɔ Ahyiae Ntamadan no mu, adi wɔn dwuma. 16Israelfo mu nyinaa, wɔn na wɔyɛ me nkurɔfo, na magye wɔn ato mu asi Israelfo mmakan nyinaa anan, Israelni bea biara abakan barima. 17Israel abakan biara yɛ me de; nnipa ne mmoa nyinaa. Bere a mikunkum Misraimfo mmakan nyinaa no ara na mefaa wɔn de wɔn yɛɛ me nkurɔfo. 18Mafa Lewifo no asi Israelfo mmakan nyinaa anan mu. 19Na mede Lewifo no bɛkyɛ Aaron ne ne mmabarima. Lewifo no na wɔbɛyɛ Ahyiae Ntamadan no mu nnwuma kronkron a anka ɛsɛ sɛ Israelfo no na wɔyɛ, na wɔn na wɔbɛbɔ afɔre ama nkurɔfo de ayɛ mpata ama wɔn sɛnea sɛ Israelfo no kɔ kronkronbea hɔ a ɔyaredɔm biara renka wɔn.”\n20Mose ne Aaron ne Israelfo no nyinaa faa ɔkwan a Awurade kyerɛɛ Mose no so pɛpɛɛpɛ de Lewifo no maa Awurade. 21Lewifo no dwiraa wɔn ho, horoo wɔn nneɛma. Na Aaron de wɔn hyɛɛ Awurade nsa sɛ ohim afɔre na ɔyɛɛ wɔn ho mpata adwuma de tew wɔn ho. 22Ɛno akyi no, Lewifo no kɔyɛɛ adwuma wɔ Ahyiae Ntamadan no mu a na Aaron ne ne mmabarima no hwɛ wɔn so Wɔyɛɛ biribiara sɛnea Awurade hyɛɛ Mose sɛ wɔnyɛ no.\n23Awurade ka kyerɛɛ Mose se, 24“Eyi kɔ ma Lewifo no: Sɛ Lewini barima biara di mfe aduonu anum a, ma no nsom wɔ Ahyiae Ntamadan mu, 25na sɛ wodi mfe aduonum a, ɛsɛ sɛ wɔapɔn fi adwuma mu a wɔnnyɛ adwuma bio. 26Sɛ wɔpɔn a, wotumi adi dwuma wɔ Ahyiae Ntamadan mu hɔ de boa wɔn nuanom, mmom wɔn ankasa de, ɛnsɛ sɛ wɔhyɛ da yɛ adwuma. Eyi ne ɔkwan a momfa so mma Lewifo no adwuma nyɛ.”\nAKCB : 4 Mose 8


Wotuu Wɔn Ho Mae Koraa—Wɔ Norway | Adesua\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\nMFE kakra a atwam no, na awarefo bi a aka kakra ma wɔadi mfe 50 a wɔfrɛ wɔn Roald ne Elsebeth te Bergen. Ɛno ne Norway kurow a ɛto so abien a ɛso paa. Na wodi yiye wɔ asetenam. Na wɔne wɔn babea Isabel ne wɔn babarima Fabian nyinaa som fɛfɛɛfɛ wɔ asafo no mu. Na Roald yɛ asafo mu panyin, na na ne yere Elsebeth yɛ ɔkwampaefo; na Isabel ne Fabian nso yɛ adawurubɔfo a wɔbɔ mmɔden.\nSeptember 2009 no, abusua yi sii gyinae sɛ wɔbɛkɔ akodi nnawɔtwe biako wɔ akuraa bi ase akɔka asɛm no wɔ hɔ. Enti Roald ne ne yere Elsebeth ne wɔn babarima Fabian a na wadi mfe 18 no tuu kwan kɔɔ Nordkyn. Ɛyɛ supɔw bi a ɛwɔ Finnmark mantam mu wɔ Arctic Circle atifi. Wɔkaa asɛm no wɔ akuraa bi a wɔfrɛ hɔ Kjøllefjord ase. Na anuanom mmarima ne mmea foforo nso aba akuraa no ase rebɛka asɛm no, na wɔne wɔn boom yɛɛ adwuma. Roald kae sɛ: “Nnawɔtwe no fii ase no, ɛyɛɛ me dɛ sɛ mitumi totoo me nneɛma yiye de me ho hyɛɛ dwumadi titiriw yi mu.” Nanso saa nnawɔtwe no ara, Roald tee asɛm bi ma egyaw no adwinnwen. Asɛm bɛn na esii?\nASƐM NO PEM NO!\nRoald Kae sɛ: “Da bi, ɔkwampaefo bi a ɔwɔ Finnmark a wɔfrɛ no Mario bisaa me asɛm bi a na menhwɛ kwan. Ɔkae sɛ asafo bi wɔ Lakselv a adawurubɔfo 23 wom, na obisae sɛ yebetumi akɔboa anaa.” Asɛm no pem Roald. Ɔkae sɛ: “Ná me ne Elsebeth asusuw ho sɛ yebetu akɔ baabi a wohia mmoa akɔka asɛm no. Nanso ɛnyɛ saa bere no, efisɛ na yɛpɛ sɛ mmofra no tew wɔ ho ansa.” Nanso nna kakra a Roald dii wɔ hɔ no maa ɔno ankasa hui sɛ nnipa pii pɛ Yehowa ho asɛm atie. Seesei na wohia mmoa na ɛnyɛ daakye. Roald kae sɛ: “Asɛm no ne me tiboa dii apere, na egyaw me kɔdaanna.” Mario de Roald ne n’abusua twaa kwan kilomita 240 (kwansin 150) kɔɔ Lakselv a ɛwɔ Kjøllefjord anafo. Ná Mario pɛ sɛ abusua no ankasa de wɔn ani kɔhwɛ asafo ketewa a ɛwɔ hɔ no.\nAsafo mu mpanyimfo abien na wɔwɔ Lakselv. Bere a ahɔho yi koduu hɔ no, ɔpanyin biako a wɔfrɛ no Andreas de wɔn kokyinkyin kurom hɔ, na ɔkɔkyerɛɛ wɔn Ahenni Asa a ɛwɔ hɔ. Anuanom a wɔwɔ hɔ no gyee wɔn fɛw so, na wɔka kyerɛɛ Roald ne Elsebeth sɛ, sɛ wɔn abusua no tu ba hɔ bɛboa wɔn ma wɔyɛ Ahenni adwuma no a, anka wɔn ani begye paa. Andreas serewee, na ɔkae sɛ yɛapɛ adwuma wɔ ha ama Roald ne Fabian dedaw! Nea aka ara ne sɛ wɔbɛkɔ ma wɔabisabisa wɔn nsɛm. Dɛn na Roald ne n’abusua bɛyɛ?\nGYINAE BƐN NA WOBESI?\nAsɛm a Fabian dii kan kae ne sɛ: “Me de, enni me mu sɛ metu aba ha.” Na ɔwɔ nnamfo a ɔne wɔn abɔ ara fi ne mmofraase wɔ n’asafo mu, na na ɛhaw no sɛ obegyaw wɔn hɔ. Bio, na n’ani nnye ho sɛ obetu akɔtena akuraase. Na ɔresua anyinam mfiri ho adwuma, na na ɔmpɔn ne ho. Wobisaa Isabel (a saa bere no na wadi mfe 21) nso sɛ n’adwene yɛ no dɛn? Ɔde anigye buae sɛ: “Ɛno ara ne ade a ɛda me koma so sɛ mɛyɛ!” Nanso Isabel kae sɛ: “Mesan dwenee asɛm no ho bio, na mibisaa me ho sɛ, ‘Mekɔ a, ebesi me dɛn ni? M’ani begyina me nnamfo anaa? Minya biribiara a mepɛ wɔ m’asafo mu, enti mentena ha yi ara anaa?’” Elsebeth nso ɛ, asɛm bɛn na ɔkae? Ɔkae sɛ: “Me de, mihu sɛ Yehowa pɛ sɛ yɛn abusua no tu ba ha bɛboa nanso nea mesan dwen ho ne yɛn fie a yɛasiesie nnansa yi ara ne nneɛma a yɛde mfe 25 apɛ agu mu no.”\nElsebeth ne Isabel\nBere a Roald ne n’abusua dii nnawɔtwe biako wɔ Finnmark no, wɔsan twaa kwan kilomita 2,100 (akwansin 1,300) kɔɔ Bergen. Wɔkɔe no na wɔda so ara dwen wɔn nuanom Kristofo mmarima ne mmea a wɔwɔ Lakselv no ho. Elsebeth kae sɛ: “Mebɔɔ ho mpae kyerɛɛ Yehowa mpɛn pii, na me ne nnamfo a yenyae wɔ hɔ dii nkitaho. Mede foto kɔma wɔn na wɔn nso de bi abrɛ me; minya suahu bi a meka kyerɛ wɔn; wɔn nso nya bi a wɔka kyerɛ me.” Roald nso kae sɛ: “Mihu sɛ ɛnyɛ gyinae a yesi no gya-so-gya-so; mihia bere. Afei nso na ɛsɛ sɛ mihu sɛ, sɛ yetu kɔ a, yebenya adwuma bi ayɛ ahwɛ yɛn ho. Yɛbɛyɛ dɛn anya nea yehia? Mebɔɔ Yehowa mpae mpɛn pii, na me ne m’abusua ne anuanom a wɔn ho akokwaw susuw ho.” Fabian kae sɛ: “Madwen asɛm no ho ara, na mihu sɛ biribiara nni hɔ a ɛtwe me san. Mekaa ho asɛm kyerɛɛ Yehowa, na nkakrankakra m’ani begyee ho sɛ mɛkɔ.” Isabel nso ɛ? Ofii akwampae adwuma ase wɔ ne kurom, na sɛ wotu kɔ ampa a, aboa no. Ɔyɛɛ akwampae adwuma no asram asia, na saa bere no nyinaa ogyee bere suaa Bible. Enti afei de na wayɛ krado sɛ ɔbɛkɔ.\nAfei bere a abusua no sii pi sɛ wobetumi akɔsom wɔ baabi a adawurubɔfo nnɔɔso no, wotuu ho anammɔn. Na Roald ani gye adwuma a ɔyɛ no ho efisɛ na sika wom nanso ɔka kyerɛɛ n’adwumawura sɛ ɔpɛ sɛ ɔsrɛ kwan afe biako fi adwumam a ɔrennye akatua. Nanso n’adwumawura ne no yɛɛ nhyehyɛe bi—ɔka kyerɛɛ no sɛ ɔmmra adwuma nnawɔtwe abien na ɔmfa nnawɔtwe asia a edi hɔ no. Eyi kɔɔ so ara afe biako. Roald kae sɛ: “M’akatua so tewee de, nanso nhyehyɛe no boae.”\nElsebeth kae sɛ: “Me kunu ka kyerɛɛ me sɛ memmɔ mmɔden mpɛ dan wɔ Lakselv na memfa yɛn fie a ɛwɔ Bergen no mma ahan. Egyee bere pii nanso yenyaa bi. Akyiri yi mmofra no nyaa adwuma kakra yɛe, na wɔsɔɔ yɛn asen ma yetuaa aduan ne kar ho ka.”\nIsabel nso kae sɛ: “Kurow a yetu kɔɔ mu no yɛ kurow ketewa, enti na ɛyɛ den sɛ menya adwuma ayɛ de ahwɛ me ho ayɛ akwampae adwuma no. Ɛtɔ bere bi a na m’abam reyɛ abu.” Nanso Isabel nyaa nnwuma nketenkete bi yɛe, na ɛboaa no ma ɔtotɔɔ nea ohia. Afe a edi kan mu no, ɔsesaa adwuma mpɛn akron. Fabian nso ɛ, ɔbra no sii no dɛn? Ɔkae sɛ: “Manwie anyinam mfiri ho adwuma a na meresua no, enti yɛbaa Lakselv no, metoaa so. Akyiri yi mekyerɛw ho sɔhwɛ twae, na minyaa adwuma bi a na meyɛ no nkakrankakra.”\nNEA AFOFORO YƐ DE TRƐW WƆN SOM MU\nMarelius ne Kesia redi Samini bea bi adanse wɔ Norway\nNá Marelius ne ne yere Kesia nso pɛ sɛ wɔkɔboa wɔ baabi a wohia mmoa ma wɔaka asɛm no. Seesei Marelius adi mfe 29, na ɔka sɛ: “Mekɔ ɔmantam nhyiam a, wɔtaa ka akwampae adwuma ho asɛm na afoforo nso ka osuahu a wɔanya, na eyi na ɛmaa me kɔn dɔe sɛ mɛtrɛw me som mu.” Seesei Kesia nso adi mfe 26, na na ɛyɛ no den sɛ obegyaw n’abusua hɔ akɔ baabi a wohia mmoa. Ɔkae sɛ: “Ná ɛhaw me sɛ megyaw m’adɔfo hɔ akɔ akyirikyiri akɔboa.” Afei nso na Marelius de nnɔnhwerew pii yɛ adwuma de tua ofie a wɔte mu ho ka. Ɔkae sɛ: “Yɛbɔɔ Yehowa mpae mpɛn pii srɛɛ no sɛ ɔmmoa yɛn mma yɛnyɛ nsakrae a ehia. Ɔboaa yɛn na yetumi tu kɔe.” Ansa na wɔrebɛkɔ no, wɔbɔɔ mmɔden de bere pii sua Bible. Afei wɔtɔn wɔn fie, wogyaee wɔn adwuma, na August 2011 mu no, wotu kɔɔ Alta wɔ Norway atifi fam. Wɔkɔɔ hɔ no, wɔpɛɛ nnwuma bi yɛe de hwɛɛ wɔn ho sɛnea wobetumi akɔ so ayɛ akwampae adwuma no. Ná Marelius hwɛ sika so wɔ adwuma bi mu, ɛnna Kesia nso yɛ adwuma wɔ sotɔɔ bi mu.\nKnut ne Lisbeth yɛ awarefo a seesei wɔadi boro mfe 30. Anuanom suahu a wɔkenkan wɔ Yearbook mu no kaa wɔn koma paa. Anuanom a wɔkenkan wɔn suahu no tuu wɔn ho mae kɔyɛɛ adwuma wɔ baabi a wohia Ahenni adawurubɔfo pii. Lisbeth kae sɛ: “Wɔn suahu no maa yɛn kɔn dɔe sɛ yɛbɛkɔ amannɔne akɔyɛ asɛnka adwuma no. Nanso na mintumi nsi pi efisɛ na minnye nni sɛ metumi ayɛ.” Nanso wɔante antena, wotuu ho anammɔn. Knut kae sɛ: “Yɛtɔn yɛn fie, na yɛne me maame kɔtenae sɛnea yebetumi asie sika kakra. Akyiri yi yɛkɔtenaa Lisbeth maame nkyɛn wɔ Bergen sɛnea yebetumi ne Borɔfo asafo a ɛwɔ hɔ abɔ afe biako. Ná Borɔfo asafo no bɛboa yɛn ma yɛahu amannɔne asetena ani so kakra.” Afei de na Knut ne Lisbeth ayɛ krado sɛ wobetu, na wotui nso—wɔkɔɔ Uganda. Afe biara na wɔsan kɔ Norway kɔyɛ adwuma asram abien de pɛ sika kakra. Ná ɛboaa wɔn ma wɔde bere a aka no nyinaa kaa asɛm no wɔ Uganda.\n“Ɔdɔ a ɛwɔ yɛn abusua mu no ayɛ kɛse.”—Roald\nBere a anuanom tuu wɔn ho mae no, esii wɔn dɛn? Roald kae sɛ: “Yɛn abusua no nya bere pii bom yɛ nneɛma wɔ akuraa ha sen Bergen. Ɔdɔ a ɛwɔ yɛn abusua no mu ayɛ kɛse. Mihu sɛ mmofra no ayɛ den wɔ Yehowa som mu, na eyi yɛ nhyira ankasa.” Ɔka kaa ho sɛ: “Seesei yɛnhaw yɛn ho pii wɔ honam fam nneɛma ho bio. Kan no na yesusuw sɛ yehia honam fam nneɛma pii, nanso yɛahu sɛ pii ho nhia.”\nElsebeth hui sɛ ehia sɛ osua kasa foforo. Dɛn ntia? Efisɛ Karasjok wɔ Lakselv Asafo no asasesin mu, na Samifo na wɔte hɔ. Samifo na wɔtete Norway, Sweden, Finland, ne Russia aman no atifi fam. Enti Elsebeth suaa Sami kasa sɛnea ɛbɛyɛ a obetumi aka asɛmpa no akyerɛ saafo no. Seesei wate kasa no kakra a otumi de bɔ nkɔmmɔ. So n’ani ka asasesin foforo yi mu? Ɔde anigye kae sɛ: “Me ne nnipa baasia na esua Bible. Sɛ ɛnyɛ ha na mɛtena a, ɛhe bio!”\nSeesei Fabian yɛ daa kwampaefo na ɔsan yɛ asafo mu somfo. Ɔkae sɛ ɔne Isabel aboa mmabun baasa a wɔwɔ asafo foforo no mu ma seesei wɔde wɔn ho hyɛ asafo no dwumadi nyinaa mu. Saa mmabun baasa no nyinaa reyɛ asɛnka adwuma no denneennen. Wɔn mu baanu abɔ asu, na wɔyɛɛ akwampaefo boafo wɔ March 2012 mu. Fabian ne Isabel boaa ɔbabun bi a na wayɛ mmerɛw wɔ nokware no, na ɔdaa wɔn ase sɛ wɔaboa no ma wasan agyina ne nan so bio. Fabian kae sɛ: “Asɛm a ɔkae no kaa me koma paa. Sɛ wutumi boa obi a, wuhu sɛ wo koma atɔ wo yam!” Isabel nso kae sɛ: “Adwuma yi ama ‘maka ahwɛ ahu sɛ Yehowa ye ampa.’” (Dw. 34:8) Ɔde kaa ho sɛ: “Nokwasɛm ni, m’ani ka ha paa!”\nMarelius ne Kesia ayɛ wɔn ho awiɛmfoɔ, nanso wɔn ani gye paa. Asafo a wɔkɔɔ mu wɔ Alta no kura adawurubɔfo 41. Marelius kae sɛ: “Sɛ yebu kɔmpɔ hwɛ yɛn akyi a, yehu sɛ yɛn asetena asesa ma ayɛ fɛ kwa. Yɛda Yehowa ase sɛ yɛanya hokwan reyɛ akwampae adwuma no wɔ ha. Biribiara nni hɔ a ɛma akomatɔyam saa.” Kesia ka too so sɛ: “Mibehui sɛ ɛsɛ sɛ mede me ho to Yehowa so korakora, na wahwɛ me so abesi nnɛ. Afei seesei a me ne m’abusuafo nte faako no, da biara a mɛkɔ akɔsra wɔn no m’ani gye paa.”\nKnut ne Lisbeth ne abusua bi resua ade wɔ Uganda\nNa Knut ne Lisbeth nso ɛ? Nneɛma rekɔ dɛn ma wɔn wɔ Uganda? Knut kae sɛ: “Egyee bere kakra ansa na yɛn ho regye hɔ. Ɛnyɛ daa na yenya nsu ne anyinam ahoɔden, na ɛtɔ da bi a na yɛn yafunu aka ne ho kakra, nanso anigyesɛm ne sɛ yetumi yɛ Bible adesua dodow biara a yɛpɛ!” Lisbeth kae sɛ: “Asasesin bi bɛn yɛn a obiara nkɔkaa asɛm no wɔ hɔ da. Nanso sɛ yɛkɔ hɔ a, yehu sɛ nkurɔfo rekenkan Bible, na wɔka sɛ yɛnkyerɛkyerɛ wɔn. Sɛ wokyerɛkyerɛ ahobrɛasefo a wɔte saa Bible mu asɛm a, wunya anigye a enni kabea!”\nSɛ yɛn Kannifo Kristo Yesu te soro na ohu sɛ adwuma a ofii ase wɔ asase so no, yɛatumi ayɛ akɔ wiase afanan nyinaa a, n’ani gye paa! Nokwasɛm ni, Onyankopɔn nkurɔfo nyinaa ani gye ho sɛ wobetu wɔn ho ama koraa adi Yesu ahyɛde yi so: “Monkɔ nkɔyɛ aman nyinaa m’asuafo.”—Mat. 28:19, 20.\nBible mu nsɛm yi betumi aboa ma woakɔsom wɔ baabi a wohia Ahenni adawurubɔfo pii:\nSrɛ Yehowa sɛ ɔnka wo koma na ɔmma wo “nyansa.”—Mmeb. 3:21; Filip. 2:13; Yak. 1:5.\nWo ne anuanom a wobetu wo fo pa mmɔ asɛm no ho nkɔmmɔ. “Nea ɔne anyansafo nantew no bɛyɛ onyansafo.”—Mmeb. 12:15; 13:20.\nToto nneɛma yiye. “Nsiyɛfo nhyehyɛe de mfaso ba.”—Mmeb. 21:5.\nNea woabɔ wo tirim sɛ wobɛyɛ no, tu ho anammɔn. “Yɛ papa.”—Dw. 37:3.\nSɛ wode nyansahyɛ a yɛaka ho asɛm yi yɛ adwuma a, nya awerɛhyem sɛ Yehowa behyira wo!—Mmeb. 16:3.


Nehemia 9 | Intanɛt So Bible| Wiase Foforɔ Nkyerɛaseɛ\n9 Ɔsram yi da a ɛto so aduonu anan no,+ Israel mma boaboaa wɔn ano, na wodii mmuada+ furaa atweaatam+ de dɔte guu+ wɔn atifi. 2 Na Israel asefo tew wɔn ho+ fii ananafo+ no nyinaa ho, na wɔsɔre kaa+ wɔn ankasa bɔne+ ne wɔn agyanom amumɔyɛ+ kyerɛe. 3 Wogyinagyinaa wɔn gyinabea+ na wɔde adekyee mu nnɔnhwerew abiɛsa* kenkan Yehowa, wɔn Nyankopɔn mmara nhoma+ no den, na wɔde nnɔnhwerew abiɛsa+ nso kaa wɔn bɔne+ kyerɛe, na wɔkotow Yehowa, wɔn Nyankopɔn anim.+ 4 Ɛnna Yesua, Bani, Kadmiel, Sebania, Buni, Serebia,+ Bani ne Kenani sɔre gyinagyinaa pampa+ a wɔayɛ ama Lewifo no so, na wɔde nne kɛse+ teɛɛm frɛɛ Yehowa wɔn Nyankopɔn. 5 Na Lewifo Yesua, Kadmiel, Bani, Hasabnia, Serebia, Hodia, Sebania ne Petahia kae sɛ: “Monsɔre na munyi Yehowa, mo Nyankopɔn ayɛ+ nkosi daa daa.+ Ma wɔnkamfo w’anuonyam din+ a wɔama so atra nkamfo ne ayeyi nyinaa no. 6 “Wo nkutoo+ ne Yehowa, na ɔsoro,+ ɔsoro mu soro ne emu asafodɔm nyinaa,+ asase+ ne nea ɛwɔ so nyinaa,+ ɛpo+ ne nea ɛwɔ mu nyinaa,+ wo na woyɛe; wo na wokora wɔn nyinaa so ma wɔtena ase; ɔsoro asafodɔm+ nyinaa nso kotow wo. 7 Wone Yehowa, nokware Nyankopɔn no, wo na wopaw Abram,+ na wuyii no fii Kaldeafo+ asase Ur so, na wotoo no din Abraham.+ 8 Na wuhui sɛ ne koma di mu w’anim;+ ɛno nti, wo ne no yɛɛ apam+ sɛ wode Kanaanfo, Hitifo, Amorifo, Perisifo, Yebusifo ne Girgasifo asase bɛma ɔne n’asefo,+ na woteɛ nti,+ wudii w’asɛm so. 9 “Ɛno nti wuhuu+ amanehunu a ɛtoo yɛn agyanom wɔ Egypt no, na wutiee wɔn sufrɛ Po Kɔkɔɔ no ho.+ 10 Na woyɛɛ nsɛnkyerɛnne ne anwonwade tiaa Farao ne ne nkoa ne nnipa a wɔwɔ n’asase so nyinaa,+ efisɛ na wunim sɛ wɔadi wɔn so ahantansɛm;+ na wode nyaa din+ de abesi nnɛ. 11 Wopaee ɛpo+ no mu wɔ wɔn anim ma wɔfaa asase kesee+ so wɔ ɛpo no mfinimfini twae; na wɔn ataafo no, wotow wɔn guu abun+ no mu te sɛ ɔbo+ wɔ nsu a ano yɛ den no mu.+ 12 Wonam omununkum dum so kyerɛɛ wɔn kwan awia,+ na anadwo+ nso wonam ogya dum a ɛhyerɛn+ so kyerɛɛ wɔn ɔkwan a wɔmfa so. 13 Wusian baa Bepɔw Sinai so+ ne wɔn kasa fii soro,+ na wode w’atemmusɛm a ɛteɛ+ ne nokware mmara+ ne akwankyerɛ pa+ ne ahyɛde+ maa wɔn. 14 Woma wohuu wo homeda+ kronkron ne ahyɛde ne akwankyerɛ, na wonam w’akoa Mose so maa wɔn mmara.+ 15 Wode aduan fi soro maa wɔn de kum wɔn kɔm,+ na womaa wɔn nsu fii ɔbotan mu de kum wɔn sukɔm,+ na woka kyerɛɛ wɔn sɛ wɔnkɔfa+ asase a womaa wo nsa so de kaa ntam sɛ wode bɛma wɔn no.+ 16 “Na wɔn, yɛn agyanom de, wodii ahantansɛm;+ wosen wɔn kɔn+ na wɔantie w’ahyɛde. 17 Wɔantie,+ na wɔankae+ w’anwonwade a woyɛe wɔn mu no, mmom no, wosen wɔn kɔn+ na wɔpaw obi sɛ onni wɔn anim+ nsan nkɔ wɔn nkoasom mu wɔ Egypt. Nanso woyɛ Nyankopɔn a wode bɔne firi,+ ɔdomfo+ ne mmɔborɔhunufo,+ wo bo kyɛ fuw+ na w’adɔe dɔɔso,+ enti woampo wɔn.+ 18 Bere a wɔyɛɛ nantwi ba honi+ na wɔkae sɛ, ‘Wo Nyankopɔn a oyii wo fii Egypt no ni,’+ na wobuu no animtiaa kɛse no, 19 wo mmɔborɔhunu bebrebe nti, woannyaw+ wɔn wɔ sare no so. Omununkum dum no amfi wɔn so awia sɛ ɛbɛkyerɛ wɔn kwan,+ na ogya dum no nso amfi wɔn so sɛ ɛbɛhyerɛn ama wɔn anadwo na akyerɛ wɔn ɔkwan a wɔmfa so.+ 20 Wode wo honhom+ pa no maa wɔn na ama wɔayɛ mmadwemma, na wo mana nso woanyi amfi wɔn anom.+ Womaa wɔn nsu de kum wɔn sukɔm.+ 21 Womaa wɔn aduan mfirihyia aduanan+ sare no so. Hwee anhia wɔn.+ Na wɔn ntade nso ansuw,+ na wɔn nan ase antaataa.+ 22 “Wode ahenni ne aman maa wɔn+ ma wɔkyekyɛɛ mu+ de obiara de maa no; wɔfaa Sihonfo asase,+ ne Hesbon+ hene ne Basan+ hene Og+ nsase. 23 Womaa wɔn mma dɔɔso sɛ ɔsoro nsoromma.+ Ɛnna wode wɔn baa asase+ a wohyɛɛ bɔ sɛ wɔn agyanom+ nkɔfa no so. 24 Enti wɔn mma+ bɛfaa asase no,+ na woma wodii+ asase no sofo, Kanaanfo+ so, na wode wɔn hyɛɛ wɔn nsa, wɔn ahene+ ne asase no sofo,+ na wɔyɛɛ wɔn sɛnea wɔpɛ.+ 25 Wodii nkurow a ɛyɛ den+ ne asase a adɔ srade so,+ na wonyaa afie a nneɛma pa nyinaa ahyɛ mu mã,+ mmura a wɔatu,+ bobe nturo ne ngodua+ mfuw ne nnua a ɛsow aba pii, na wodidi mee+ na wɔyeyɛɛ akɛse+ na wonyaa ahotɔ, wo papayɛ+ kɛse mu. 26 “Nanso, wɔyɛɛ asoɔden+ na wɔtew w’anim atua,+ na wo mmara nso wɔtow kyenee wɔn akyi,+ na w’adiyifo a wɔkasa kyerɛɛ wɔn sɛ wɔnsan mmra wo nkyɛn no,+ wokunkum wɔn,+ na woyii wo ahii kɛse.+ 27 Eyi nti, wode wɔn hyɛɛ wɔn atamfo+ nsa ma wohiahiaa wɔn ho.+ Na sɛ wɔkɔ ahohia mu a, wosu frɛ wo,+ na wo nso wufi soro hɔ tie wɔn;+ na sɛnea wo mmɔborɔhunu bebrebe+ te no, woma wɔn agyefo+ ma wogye wɔn fi wɔn atamfo nsam.+ 28 “Na sɛ wonya ɔhome ara pɛ a, wɔsan yɛ w’ani so bɔne,+ na wo nso wode wɔn hyɛ wɔn atamfo nsa ma wotiatia wɔn so.+ Na da biara a wɔbɛsan aba wo nkyɛn bio abɛhwehwɛ mmoa no,+ wufi soro hɔ+ tie wɔn na wugye wɔn sɛnea wo mmɔborɔhunu bebrebe te no.+ 29 Woka kyerɛɛ wɔn+ sɛ wɔnsan mmra wo mmara+ ho de, nanso wodii ahantansɛm+ na wɔantie w’ahyɛde; na w’atemmusɛm nso,+ wɔyɛɛ ho bɔne,+ ɛno nso na sɛ obi di so a,+ ɔnam so nya nkwa. Wobuu nnua guu wɔn asom+ na wosinsen wɔn kɔn,+ na wɔantie.+ 30 Wunyaa wɔn ho koma mfe pii+ na wonam wo honhom ne w’adiyifo so kasa kyerɛɛ wɔn,+ nanso wɔanyɛ asõ antie.+ Ɛno nti, wode wɔn hyɛɛ nsase no so aman nsa.+ 31 Na wo mmɔborɔhunu bebrebe nti, woantɔre wɔn ase+ na woampo+ wɔn, efisɛ woyɛ ɔdomfo+ ne mmɔborɔhunu+ Nyankopɔn. 32 “Afei, O yɛn Nyankopɔn, Onyankopɔn pumpuni,+ otumfoɔ+ a wo ho yɛ hu+ a wokora apam+ ne adɔe+ so, mma amanehunu a aba yɛne+ yɛn ahene+ ne yɛn mmapɔmma+ ne yɛn asɔfo+ ne yɛn adiyifo+ ne yɛn agyanom,+ ne wo nkoa nyinaa so fi Asiria ahene bere so besi nnɛ da yi+ nnyɛ ade ketewa w’anim.+ 33 Woteɛ+ wɔ nea aba yɛn so nyinaa mu, efisɛ woadi nokware+ wɔ nea woayɛ mu, na yɛn na yɛayɛ bɔne.+ 34 Na yɛn ahene ne yɛn mmapɔmma ne yɛn asɔfo ne yɛn agyanom+ de, wɔanni wo mmara so,+ na wɔantie w’ahyɛde+ ne w’adansesɛm a wonam so kasa kyerɛɛ+ wɔn no. 35 Bere a wɔn ahenni+ rekɔ so a womaa wɔn nneɛma pa pii,+ ne asase a ɛtrɛw na adɔ srade no,+ wɔn de, wɔansom wo+ na wɔannan amfi wɔn nneyɛe bɔne ho.+ 36 Hwɛ! Ɛnnɛ yɛyɛ nkoa;+ na asase a wode maa yɛn agyanom sɛ wonni so aba ne emu nneɛma pa no, hwɛ, yɛyɛ nkoa wɔ so,+ 37 na ɛresow nnɔbae+ pii ma ahene+ a yɛn bɔne+ nti wode wɔn asisi yɛn so no, na wɔredi yɛn nipadua ne yɛn nyɛmmoa so sɛnea wɔpɛ; yɛaba ahohia kɛse mu.+ 38 “Eyi nyinaa nti, yɛreyɛ nokware apam,+ yɛrekyerɛw na yɛama yɛn mmapɔmma ne yɛn Lewifo ne yɛn asɔfo+ nso asɔ ano.”+\n^ Nea ɛkyerɛ ankasa ne “adekyee mu nkyem anan mu biako.”